title: LED

text: Ledejä voidaan käyttää joko suoraan tasajännitteellä virtaa rajoittavan etuvastuksen kanssa tai tasajännitepulsseja antavalla ohjaimella. Etuvastus kuluttaa osan tehosta, jolloin LEDistä ei saada maksimaalista hyötyä valotehossa. LEDi toimii vain oikein päin kytkettynä ja tasajännitteellä, eli anodille + (pidempi jalka) ja katodille – (lyhyempi jalka/lovi 5 mm LEDissä/usein täplä pintaliitos-LEDissä).


title: LED

text: Perinteiset LEDit on tehty epäorgaanisista puolijohdekomponenteista. Seuraava taulukko esittää värit, aallonpituuden, jännitealeneman ja materiaalin:


title: LED

text: Lisäksi voidaan tehdä valkoisia eli laajaspektrisiä LEDejä, joissa jännite on 3,5 V. Ne ovat sini/UV-diodeja keltaisella fosforipäällysteellä.


title: LED

text: Tavallisen halkaisijaltaan 5 millimetrin LEDin nimellisvirta on tyypillisesti 20 mA ja sen kynnysjännite on n. 1,7–3,7 V riippuen LEDin väristä. Valaistuskäyttöön tarkoitetuissa LEDeissä on yleensä useita LED-siruja sarjaan- ja rinnankytkettynä. Tämä kynnysjännitteen vaihtelu eri värien kohdalla johtuu LEDin sisällä olevien puolijohteiden eroista. Sarjavastusta laskettaessa tarvitaan tieto käytettävästä käyttöjännitteestä. Ensiksi lasketaan jännite, joka on jäätävä vastuksen yli, vähentämällä LEDin kynnysjännite käyttöjännitteestä. Sopiva vastus saadaan Ohmin lain avulla kaavasta: R = U/I, jossa R = vastus ohmeissa, U = edellä laskettu jännite volteissa, ja I = virta ampeereissa. Käytettäessä LEDiä täydellä teholla virta on yleensä 20 mA. LEDiä voidaan himmentää kasvattamalla vastusta. Käytettäessä korkeita jännitteitä tulee varmistaa myös vastuksen tehonkesto ja sähköturvallisuus.


title: LED

text: LEDit ovat valonlähteinä hehkulamppuun verrattuna erittäin pienikokoisia ja mekaanisesti kestäviä: niissä ei ole helposti rikki menevää lasikuorta eikä hehkulankaa. LEDit ovat myös oikein asennettuna pitkäikäisiä. Valkoisilla LEDeillä sininen valo muutetaan loisteaineen avulla osittain valkoisemmaksi. LEDien suhteellisen hyvä suuntaavuus tekee niistä myös sisustuksellisesti houkuttelevia valonlähteitä.


title: LED

text: Pienet LED-merkkivalot tarvitsevat vain vähän virtaa, tyypillisesti alle 20 mA. Suuria niin kutsuttuja teho-LEDejä voidaan ajaa jopa 2,5 A virralla. Parhaimpien valkoisten, kirkkaiden LEDien hyötysuhde on parempi kuin loisteputkissa ja hehkulamppuihin verrattuna moninkertainen. LEDit luokitellaan huoltoa tarvitsemattomiksi ja niiden vaihtoväli on tyypillisesti yli 10 000 tuntia ja nykyään jopa 100 000 tuntia. Kestoikä määritellään tyypillisesti ajaksi, jonka kuluttua valoteho on pudonnut 70 prosenttiin alkuperäisestä tasosta. LEDin rikkoontuminen siten, että siitä ei tule valoa, on erittäin harvinaista, ja silloinkin se on yleensä vioittunut jonkin ulkopuolisen voiman vaikutuksesta.


title: LED

text: LEDien syttymis- ja sammumisajat ovat kymmenien nanosekuntien pituisia, joten niillä voidaan helposti lähettää tietoa moduloimalla valoa. Näin tehdään esimerkiksi infrapunakaukosäätimissä. Pienitehoisten LEDien valmistaminen on halpaa, koska raaka-aineena on lähinnä muovia ja puolijohteita.


title: LED

text: LEDit soveltuvat hyvin akkukäyttöisiin sovelluksiin. Nykyisin LED-valoja on saatavilla lähes kaikilla tyypillisillä valaisinkannoilla.


title: LED

text: Pienteho-LEDien valoteho ei ole kovin suuri, minkä vuoksi niitä käytetäänkin yleensä vain käsivalaisimissa. Saatavilla on kuitenkin jo suuritehoisia LEDejä, joissa valoteho yltää jopa yli 1000 luumeniin (27 watin LED). LED-valaisimien valotehokkuus on noin 75 luumenia wattia kohti. Valaistukseen sopivien LEDien hinnat ovat laskeneet voimakkaasti viime aikoina.


title: LED

text: LEDin spektrikäyrä ei ole tasainen vaan sisältää suuria voimakkuuseroja. Tästä syystä valkoisen LEDin valo saattaa suuresti vääristää yksittäisiä värejä huolimatta kohtalaisen korkeasta värintoistoindeksistä.


title: LED

text: Pienet LEDit eivät yleensä kestä korkeita lämpötiloja (yli 80 °C) eivätkä kosteutta. Perinteiset pienet LEDit eivät siis kestä esimerkiksi saunassa korkean lämpötilan takia, ellei niitä ole suunniteltu huolellisesti. Siksi useita LED-valoja ei suositella yli 45 °C:n lämpötiloihin, mikä merkitsee tavanomaisessa saunassa alle metrin korkeutta.


title: LED

text: Nykyiset teho-LEDit kestävät jo yli 85 °C:n lämpötiloja. LEDien muihin valonlähteisiin verrattuna huono lämmönkesto on haaste valaistuskäytössä, ja huono valaisinsuunnittelu johtaa helposti lyhentyneeseen käyttöikään.


title: LED

text: LEDit vaativat yleensä pieniä lisätoimenpiteitä asennettaessa ainakin hehkulamppuun verrattuna. Käyttöjännite on laskettava sopivaksi, ja LEDille menevä virta rajoitettava esimerkiksi sarjavastuksella. LED vaatii tasajännitettä toimiakseen. Parhaan hyötysuhteen valaisimet tarvitsevat ohjauselektroniikkaa kuten hakkurityyppisen vakiovirtalähteen.


title: LED

text: LED ei hehkulampusta ja loisteputkesta poiketen varastoi käytännössä ollenkaan valoenergiaa, joten laitteissa joissa LEDin kirkkaudensäätö toteutetaan pulssitaajuusmodulaatiolla, saattaa nopeasti vilkkuva valo aiheuttaa silmäkipua tai päänsärkyä (esim. LCD-näytöt tai jotkin huonevalaistuksessa käytettävät lamput). Terveysongelmat voidaan yleensä kuitenkin välttää mikäli tehonsäätö tuotetaan korkeataajuuksisella kantoaallolla (esim. 20 kHz) tai käytetään kokonaan muunlaista tehonsäätöratkaisua.


title: LED

text: Hälytysajoneuvojen uudet vilkkuvalot toteutetaan yhä useammin LEDeillä, samoin liikennevalot. Jopa uusien autojen etuajovaloja valmistetaan LED-tekniikalla. Taka- ja sivuvaloissa LED-tekniikkaa on käytetty jo yli kymmenen vuotta. Haittapuolena on, että talvikäytössä LED-valojen kehittämä lämpö ei välttämättä riitä sulattamaan valojen päälle kertynyttä lunta ja voi aiheuttaa vaaratilanteita.


title: LED

text: Polkupyörien valot ovat myös nykyään usein LEDejä. Pattereita säästääkseen näissä on yleensä mahdollisuus vilkuttaa valoa. LED-valoissa valon päälle laittaminen ei kuluta erikseen virtaa, joten vilkuttaminen pidentää pattereiden ikää.


title: LED

text: Yleisvalaistuksen lisäksi LEDejä käytetään muun muassa merkkivaloissa, valokylteissä, kohdevalaistuksena ja pienissä valaisimissa. Monet julkisten tilojen jättinäytöt on toteutettu LED-tekniikalla.


title: LED

text: Suuritehoisilla LEDeillä voi toteuttaa isojakin valaisimia, käyttökohteena vaikkapa siltojen ja rakennusten julkisivujen yksityiskohtien korostus. Suomessa käytetään enenevässä määrin LED-valoja katulampuissa. Vanhoista monimetallikatulampuista pyritään eroon. Myös ulkoilmatapahtumissa käytetyt videoseinät on toteutettu LED-tekniikalla. LED-valaistuksella voidaan saavuttaa huoltoasemilla jopa 70 % säästö sähkönkulutuksessa perinteiseen loisteputkivalaistukseen verrattuna.


title: LED

text: LED-valaisimen kokonaistehosta 75 % kuluu muuhun, esim. lämmöksi. Loput n. 25 % muuttuu valoksi, jonka kasvi voi käyttää hyväkseen lähes 100 prosenttisesti (fotosynteettisesti aktiivinen säteily, PAR: 400–700 nm).


title: LED

text: LED:ien avulla tapahtuvassa optisessa datansiirrossa vapaassa tilassa näkyvän valon tai lähi-infrapunavalon katkomisella voidaan saavuttaa 10 megabitin sekuntinopeus jopa kilometrien päähän, esimerkiksi RONJA tiedonsiirtostandardin avulla. Tämän kaltaiseen käyttöön tarkoitetuilta LEDeiltä halutaan suurta kirkkautta pinta-alaan tai tilavuuteen nähden, hyötysuhteen kustannuksella, jotta valo saadaan lähtemään mahdollisimman läheltä niin sanottua polttopistettä ja polttotasoa, ja säde siten saadaan fokusoitua mahdollisimman kapeaksi eli kulmaläpimitaltaan pieneksi.


title: LED

text: Esimerkiksi Siemens on kehitellyt LED-järjestelmiä, jotka toimivat yhtä aikaa valaisimena ja datan lähettimenä 1-50 metrin säteellä eli vastaavassa tehtävässä kuin WLAN. Siinä käytetään dataa siirtävää valoa normaalisti valaisemiseen, eikä bittien moduloinnista johtuvaa valon katkonaisuutta huomaa koska välkkyminen tapahtuu miljoonia kertoja sekunnissa. Yksi nimitys tällaiselle järjestelmälle on Li-Fi.


title: LED

text: Yleisin optinen tiedonsiirtotapa vapaassa tilassa on IrDA, jossa tiedonsiirtoon käytetään infrapunataajuuksisia LEDejä.


title: Sani

text: Sani (oikealta nimeltään Saija Marjatta Aartela, s. 8. kesäkuuta 1971 Hämeenlinna) on suomalainen laulaja, säveltäjä ja sanoittaja, joka on Aikakone-yhtyeen solisti.


title: Sani

text: Sani on laulanut useita duettoja suomalaisten artistien kanssa. Tunnetuimmat duetot hän on tehnyt Samuli Edelmannin kanssa (”Tuhat yötä”, ”Olen luonasi sun”, ”Jää seuraksein yö”, ”Sonetti 18”). Hän on laulanut duetot myös Karon (”I Have a Feeling”), Sakari Kuosmasen (”Mulla on aikaa”), Tapani Kansan (”Salaisuudessain”) ja Janne Leinon (”Joulukortti”) kanssa.


title: Sani

text: Sani on säveltänyt ja sanoittanut kappaleita muun muassa Samuli Edelmannille, Kirkalle, Tapani Kansalle, Janne Tulkille ja Anne Mattilalle Aikakoneesta tutun Alexin kanssa. Lisäksi hän on laulanut "Uudet Muumi laulut" -levyllä, "Bambukarhut" -levyllä ja "Tomi Traktori" -animaatiosarjan tunnuskappaleen sekä antanut äänensä lukuisille piirroshahmoille.


title: Sani

text: Vuonna 2001 Sani teki Daruden kanssa Australian-kiertueen. Hän on opiskellut klassista laulua ja pianoa sekä ollut Savonlinnan Oopperajuhlakuoron riveissä.


title: Sani

text: Aikakoneen jäädessä tauolle vuonna 2003 aloitti Sani oman soolouransa. Ensimmäinen soolosingle, ”Kaikki laulut”, julkaistiin vuonna 2004. Kappale oli helmikuussa 2005 ensi-iltansa saaneen "Onnen varjot" -elokuvan tunnuskappale. Tammikuussa 2005 ilmestyi Sanin ensimmäinen sooloalbumi "Kaikki laulut", jonka julkaisija toimi SonyBMG-levy-yhtiö.


title: Sani

text: Alkuvuodesta 2007 Sani solmi uuden levytyssopimuksen EMIn kanssa ja saman vuoden syksyllä hän julkaisi toisen sooloalbuminsa, "Pedon kynnet". Vuonna 2008 Aikakone aloitti jälleen keikkailun ja julkaisi uuden kokoelman, joka sisälsi myös uusia kappaleita. Vuonna 2009 Sani yritti päästä edustamaan Suomea Eurovision laulukilpailuun kappaleellaan ”Doctor Doctor”.


title: Sani

text: Sani esiintyi vuonna 2010 Nelosella esitetyn "Kuorosota"-ohjelman toisella tuotantokaudella. Ohjelmassa hän johti Hämeenlinnan kuoroa. Hän on esiintynyt myös näyttelijänä muun muassa produktioissa ”Love on Broadway”, ”Tähti ja Meripoika”, ”Natoni on toista maata”, ”Pieni Kauhukauppa”, ”Parittain”, ”Hullu Kuningas”, ”Cabaret”, ”ROAD”, ”Kaikkien aikojen Pertsa ja Kilu” ja ”Villit vuodet – musikaali Vexi Salmen elämästä”.


title: Sani

text: Tammikuussa 2014 Sani julkaisi uuden singlen, ”Versoava juuri”, joka oli ensimmäinen singlejulkaisu syksyllä 2014 julkaistulta uudelta sooloalbumilta.


title: Sani

text: Keväällä 2018 Sani on yksi "Vain elämää" -televisiosarjan kahdeksannen tuotantokauden artisteista.


title: Sani

text: Ennen Aikakonetta Sani ehti opiskella tekstiiliartenomiksi Hämeenlinnassa Wetterhoffin käsi- ja taideammattikorkeakoulussa sekä vuoden Oriveden opiston musiikkilinjalla. Hän asuu avoliitossa kitaristi Samuli Erkkilän kanssa.


title: Sani

text: Vuonna 2017 Sani ryhtyi pyörittämään Nakkilassa sijaitsevan Villilän kartanon toimintaa.


title: Heidi Puurula

text:
Heidi Susanna Puurula (o.s. Vahakallio, s. 13. lokakuuta 1971 Helsinki) on suomalainen laulaja ja laulujen sanoittaja. Koulutukseltaan hän on
filosofian maisteri (FM). Hän on laulanut Aikakone-yhtyeessä taiteilijanimellä Vera vuodesta 1994 alkuvuoteen 2013.


title: Heidi Puurula

text: Kesällä 2013 Puurula julkaisi tiedon, että on perustanut uuden Kuulas-yhtyeen, jossa hänen lisäkseen ovat Emilia Takayama ja Susanna Jyllinmaa.


title: Heidi Puurula

text: "Aikakoneessa" hän toimi pääosin taustalaulajana, mutta lauloi myös sooloja kappaleissa "Toiseen maailmaan", "Maapallon tie", "Tulisitko" ja "Venetsia". Aikakone-yhtyeessä toimimisen lisäksi hän on sanoittanut monia kappaleita. Esimerkiksi Kirka, Laura Voutilainen, Heidi Kyrö ja Sani ovat tulkinneet hänen sanoituksiaan. Laura Voutilaiselle hän sanoitti muun muassa kappaleet "Palaa" ja "Timanttinen tähti".


title: Heidi Puurula

text: Puurula on naimisissa muusikko Jukka Puurulan kanssa, jonka kanssa hänellä on kaksi poikaa.


title: Heidi Puurula

text: Kuulas julkaisi debyyttialbuminsa Kuupuutarha keväällä 2016.


title: Alex Ojasti

text: Alex Ojasti (s. 13. heinäkuuta 1966) on Aikakone-yhtyeen miessolisti ja taustalaulaja. Hän on sanoittanut suomeksi ja englanniksi lukuisia Aikakoneen kappaleita.


title: Alex Ojasti

text: Ojasti on syntynyt San Joséssa Costa Ricassa. Hänen äitinsä on uruguaylainen ja isänsä suomalainen. Ojasti on asunut Ranskassa, Brasiliassa ja Costa Ricassa. Hän osaa puhua taustansa ansiosta suomen lisäksi espanjaa, ranskaa, portugalia ja englantia. Ojasti on naimisissa ja hänellä on kaksi tytärtä.


title: Alex Ojasti

text: Ojasti aloitti musiikkiharrastuksensa sellon soitolla Eckbolsheimissa, Strasbourgin liepeillä Ranskassa kuusivuotiaana. Hän jatkoi sellon opiskelua Suomessa Vantaan Musiikkiopistossa silloisen rehtorin ja arvostetun opettajan Teppo Tuomisen johdolla. Hän vaihtoi kymmenen vuoden sellon opiskelun jälkeen klassiseen kontrabassoon ja soitti sitä muun muassa Vantaan Musiikkiopiston orkesterissa. Hän oli kontrabasistina 1980-luvulla The Rockin' Cockets-, Roy Spade and the House Players (Clint Reno and The Blue Masters)- ja Blue Session -nimisissä rockabilly ja rock n' roll -yhtyeissä sekä 1990-luvulla Blue Bolt -nimisessä soul/rock/blues-kokoonpanossa.


title: Alex Ojasti

text: Ojasti tekee edelleen yhteistyötä Sanin, Veran ja Makin kanssa muun muassa säveltämällä, sanoittamalla, sovittamalla ja tuottamalla lukuisille artisteille musiikkia. Lisäksi hän tekee tausta- ja tunnusmusiikkia televisio-ohjelmiin ja elokuviin. Hän tekee nykyisinkin edelleen musiikkia tilaustyönä.


title: Alex Ojasti

text: Ojasti toimii myös elämäntaitovalmentajana, kouluttajana, luennoitsijana, konsulttina ja on NLP-master.


title: Maki Kolehmainen

text: Marko Juhani "Maki" Kolehmainen (s. 18. toukokuuta 1966 Helsinki) on suomalainen muusikko, säveltäjä ja tuottaja. Kolehmainen on tunnettu erityisesti Aikakone-yhtyeen musiikin säveltäjänä, mutta hän on tuottanut ja säveltänyt musiikkia lukuisille kotimaisille ja ulkomaisille artisteille.


title: Maki Kolehmainen

text:
Kolehmaisen muusikonura alkoi 1989, jolloin hän soitti suomalaisten artistien, kuten Einin, Lea Lavenin ja Marionin taustayhtyeissä. Muutama vuosi tämän jälkeen Kolehmainen alkoi tehdä musiikkia omaa Aikakone-yhtyettään varten. Aikakone teki suomalaista musiikkihistoriaa myymällä uutena artistina eniten levyjä ja sai triplaplatinaa. Yhtye menestyi vuodesta 1995 lähtien erinomaisesti suomalaisilla musiikkilistoilla.
Tunnetuimpia Kolehmaisen sävellyksiä on muun muassa "Tuhat yötä", joka on Aikakone-yhtyeen Sanin ja suomalaisen näyttelijä Samuli Edelmannin duetto. Kolehmainen sävelsi myös Viron Euroviisuihin vuonna 2002 Suomen edustuskappaleen "Addicted to You", joka sai Laura Voutilaisen esittämänä 24 pistettä ja sijoittui sijalle 20.


title: Maki Kolehmainen

text: Kolehmainen on säveltänyt useita kappaleita Suomen Idolsista ponnahtaneille artisteille Hanna Pakariselle, Antti Tuiskulle ja Anna Abreulle. Kolehmaisen säveltämät ja Tiktakin esittämät kappaleet "Upside Down" ja "Don't Turn Back" ovat menestyneet hyvin Euroopassa ja Venäjällä. Niitä on esitetty Radio Disney -verkossa Yhdysvalloissa ja ne ovat saaneet yhteensä tuhansia soittokertoja. Kolehmaisella on krediittinään yli 30 kulta- ja platinamyyntiä.


title: Maki Kolehmainen

text: Tammikuussa 2012 Maki Kolehmainen ja Tracy Lipp laativat hittikappaleen "Frontside Ollie", jota esittää Robin Packalen. Kyseisellä kappaleella Robin tuli suuren yleisön tietoisuuteen Suomessa ja kappale sai miljoonia katselukertoja muutamassa päivässä. Samana vuonna Kolehmainen sävelsi Sana Mustosen sanoittaman Kurt "Kurre" Westerlundin kappaleen "Kuuden vuoden kuuliaisuus" Sauli Niinistölle vuoden 2012 presidentinvaalien alla.


title: Maki Kolehmainen

text: Kolehmaisella on oma tuotantoyhtiönsä Maki Kolehmainen Productions ja oma levy-yhtiö HelsinkiRecords.com.


title: Pimeä aine

text: Pimeä aine on aineen tyyppi, jonka uskotaan muodostavan suuren osan maailmankaikkeuden massasta. Sitä ei voi havaita suoraan, sillä se ei vaikuta absorboivan tai emittoivan sähkömagneettista säteilyä. Sen vaikutus tavalliseen aineeseen on kuitenkin havaittavissa gravitaation ja heikon vuorovaikutuksen kautta.


title: Pimeä aine

text: Planck-luotaimen vuosina 2009–2013 tekemien mittausten mukaan pimeä aine muodostaa 26,8 % havaittavan maailmankaikkeuden massaenergiasta ja suurimman osan sen varsinaisesta aineesta. Pimeän energian osuus on 68,3 % ja tavallisen aineen 4,9 %.


title: Pimeä aine

text: Ensimmäisenä pimeän aineen olemassaoloa ehdotti Fritz Zwicky Kalifornian teknillisestä yliopistosta (Caltech) vuonna 1933 pääteltyään sen Coman galaksijoukon galaksien liikkeistä, jotka eivät vastanneet galaksien oletettua massaa. Nykyäänkään pimeän aineen koostumuksesta ei olla varmoja, ja kyseessä saattaisi olla esimerkiksi toistaiseksi tuntematon subatominen hiukkanen.


title: Pimeä aine

text: Pimeä aine voidaan jakaa kahteen luokkaan: kylmään ja kuumaan pimeään aineeseen. Kuuma pimeä aine liikkuu lähes valonnopeudella, kun taas kylmä pimeä aine liikkuu selvästi hitaammin. Tunnetut neutriinolajit ovat kuumaa pimeää ainetta. Suuren nopeutensa vuoksi neutriinot eivät voi jäädä kiertämään galaksia eivätkä ne näin ollen selitä galaksien puuttuvaa massaa. Neutriinojen on arvioitu vastaavan noin 0,5 %:sta maailmankaikkeuden massaenergiasta. Täten kylmän pimeän aineen osuudeksi jäisi 26,3 %.


title: Pimeä aine

text: Alun perin pimeän aineen hypoteesi kehitettiin selittämään anomaalisia astronomisia havaintoja. Zwicky sovelsi viriaaliteoreemaa muutamiin galaksijoukkoihin ja havaitsi joukkojen massojen olevan hyvin paljon suurempia kuin niiden kirkkauden perusteella massa-luminositeettisuhteesta voidaan laskea.


title: Pimeä aine

text: Tunnetuin esimerkki tarpeesta pimeälle aineelle liittyy galaksien rotaatiokäyrän muotoon. Tämä käyrä esittää tähtien liikkumisnopeuden galaksin ympäri niiden galaksin keskeltä mitatun etäisyyden funktiona. Jos galaksin massajakauma vastaa siinä näkyvien tähtien ja kaasun jakaumaa ja jos tämän massan aiheuttama painovoima on kääntäen verrannollinen etäisyyden neliöön, rotaatiokäyrän tulisi laskea etäisyyden kasvaessa. Näin ei kuitenkaan käy. 1970-luvulla Vera Rubin osoitti, että galaksien rotaatiokäyrät eivät laske, vaan rotaationopeus galaksin ympäri on likimain vakio etäisyydestä riippumatta. Koska tähtitiheys laskee jyrkästi galaksin ulko-osia kohti, rotaatiokäyrää "nostaa" jokin näkymätön massa.


title: Pimeä aine

text: Pimeä aine jättää jälkensä myös kosmiseen taustasäteilyyn. Ensimmäinen kartta kosmisesta taustasäteilystä laadittiin COBE-satelliitin mittausten perusteella vuonna 1992. Sen mukaan noin 85 % maailmankaikkeuden aineesta on pimeää ainetta. Myöhemmin WMAP- ja Planck-satelliitit ovat vahvistaneet COBEn tulokset ja tarkentaneet niitä.


title: Pimeä aine

text: Pimeä aine näkyy myös galaksijoukkojen muodostamissa gravitaatiolinsseissä. Tutkimalla galaksijoukon painovoimakentän vääristämiä kuvia joukon takana sijaitsevista galakseista, saadaan määritettyä linssinä toimivan galaksijoukon massajakauma ja kokonaismassa. Vertaamalla tulosta galaksin tähtien ja kaasun emittoimasta valosta laskettavissa olevaan massaan ja erityisesti näkyvän aineen jakaumaan, osoittautuu, että galaksijoukkojen massasta suurin osa on pimeää ainetta. Gravitaatiolinssi-ilmiön erityinen vahvuus on, että sillä saadaan riippumaton käsitys pimeän aineen jakaumasta. Tällä menetelmällä onkin voitu osoittaa, ettei pimeän aineen jakauma seuraa suoraan näkyvän aineen jakaumaa.


title: Pimeä aine

text: Pimeän aineen tutkimuksen kannalta mielenkiintoisia ovat myös alhaisen pintakirkkauden galaksit. Näiden massa vastaa tavanomaisen kääpiögalaksin massaa, mutta niissä on vain hyvin pieni määrä tähtiä. Näissä galakseissa, joita tunnetaan useita tuhansia, jopa 95 % kokonaismassasta muodostuu muusta kuin valaisevasta materiaalista. Mielenkiintoinen kohde on myös Virgo HI21. Siitä radioaallonpituuksilla tehdyissä havainnoissa nähdään kokonaan neutraalista vedystä muodostuva galaksi, mutta optisesti alueelta ei havaita lainkaan tähtiä.


title: Pimeä aine

text: Pimeän aineen tarve seuraa kiinteästi myös alkuräjähdykseen liittyvistä teorioista.


title: Juha Kankkunen

text: Juha Matti Pellervo Kankkunen (s. 2. huhtikuuta 1959 Laukaa) on suomalainen ralliautoilija ja rallin nelinkertainen maailmanmestari. Kankkunen on edelleen nuorimpana toisen maailmanmestaruutensa saavuttanut kuljettaja. Hänet valittiin Suomessa Vuoden urheilijaksi ensimmäisenä ralliautoilijana vuonna 1993.


title: Juha Kankkunen

text: Kankkunen kasvoi perheensä maatilalla Laukaan Lankamaalla. Hän kilpaili ensimmäisen kerran 12-vuotiaana jääradalla.


title: Juha Kankkunen

text: Kankkunen voitti rallin MM-sarjassa kuljettajien maailmanmestaruuden neljä kertaa ja oli ensimmäinen kolmin- ja nelinkertainen maailmanmestari. Maailmanmestaruudet hän voitti vuosina 1986 (Peugeot), 1987 (Lancia), 1991 (Lancia) ja 1993 (Toyota). Hän ajoi MM-sarjaa myös Fordin, Subarun ja Hyundain talleissa. Ensimmäisen MM-rallivoittonsa hän saavutti Safari-rallissa 1985. Kaikkiaan Kankkunen voitti 23 MM-rallia. Hän voitti myös Pariisi-Dakar-rallin vuonna 1988.


title: Juha Kankkunen

text: Kankkusen kartanlukijana rallin MM-sarjassa ovat toimineet Juha Piironen, Fred Gallagher, Nicky Grist, Denis Giraudet ja Juha Repo. Menestyksekkäin Kankkunen oli Piirosen kanssa vuosina 1986–1993. Piirosen lopetettua uransa Kankkusen vierelle istui Nicky Grist. Jyväskylän suurajoissa 1993 kartturina toimi Giraudet. Vuodesta 1997 lähtien Kankkusen kartanlukijana toimi Juha Repo.


title: Juha Kankkunen

text: Kankkusen ensimmäinen MM-rallivoitto tuli vuoden 1985 Safari-rallista. Samana vuonna hän voitti Norsunluurannikon rallin ja vei Afrikan rallimestaruuden. MM-sarjassa hän sijoittui viidenneksi.


title: Juha Kankkunen

text: Kaudeksi 1986 Kankkunen siirtyi Toyotalta Peugeot'lle maailmanmestari Timo Salosen tallitoveriksi. Kankkunen voitti vuoden aikana Ruotsin rallin, Akropolis-rallin ja Uuden-Seelannin rallin. San Remon rallissa kansainvälinen autourheiluliitto FISA hylkäsi Peugeotit sääntöjen vastaisten pohjapanssareiden vuoksi ja Lancian tallimääräyksen avustamana voittoon ajoi Markku Alén. Kauden päättyessä Alén oli MM-pisteissä ykkönen mutta FISA hyväksyi 18. joulukuuta Peugeot'n protestin ja mitätöi San Remon rallin tulokset, jolloin Kankkunen nousi maailmanmestariksi. Kankkunen keräsi MM-sarjassa 118 pistettä ja Alén 104. Timo Salonen varmisti suomalaisten kolmoisvoiton ja Peugeot voitti valmistajien mestaruuden.


title: Juha Kankkunen

text: Kaudella 1987 Kankkunen voitti vain Yhdysvalloissa ajetun Olympus-rallin sekä kauden viimeisenä osakilpailuna ajetun RAC-rallin mutta se riitti maailmanmestaruuteen. Toiseksi Kankkunen sijoittui Monte Carlo -rallissa ja Akropolis-rallissa sekä kolmanneksi Ruotsin rallissa. Kankkunen sai MM-sarjassa kokoon 100 pistettä, Italian Massimo Biasion 94 sekä Markku Alén 86. Kaikki kolme ajoivat Lancialla.


title: Juha Kankkunen

text: Vuodeksi 1988 Kankkunen vaihtoi MM-ralliajokikseen Toyotan. MM-sarjassa hän ei saavuttanut menestystä. Vuoden alussa hän ajoi Pariisi–Dakar-rallin voittoon, mitä helpotti se, että Ari Vatasen auto varastettiin, ja hän myöhästyi sen vuoksi yhdeltä osuudelta kaksi tuntia. Heinäkuussa Kankkunen sijoittui Vatasen takana toiseksi Pikes Peak -mäkiajossa Yhdysvalloissa. Joulukuussa hän voitti Pariisin lähellä ajetun Mestareiden kisan.


title: Juha Kankkunen

text: Vuonna 1989 Kankkunen ajoi Toyotalla MM-sarjassa kolmanneksi 46 pistettä mestari Massimo Biasionille hävinneenä. Kankkunen voitti kauden aikana vain Australian rallin. Vuonna 1990 Kankkusen ajokkina oli Lancia ja sijoitus MM-sarjassa jälleen kolmas, nyt 55 pistettä maailmanmestari Carlos Sainzin takana. Vuoden ainoan voittonsa Kankkunen ajoi jälleen Australian rallissa.


title: Juha Kankkunen

text: Vuonna 1991 Lancialla ajanut Kankkunen voitti ensimmäisenä kuljettajana kolmannen maailmanmestaruutensa. Hän voitti kauden 14 MM-rallista viisi: Safari-rallin, Akropolis-rallin, ensi kertaa kotimaansa Suomen rallin, Australian rallin sekä kauden päätteeksi ajetun RAC-rallin. Uuden-Seelannin rallissa ja Katalonian rallissa hän sijoittui toiseksi. MM-tuloksissa hän voitti Toyota-kuljettaja Carlos Sainzin seitsemällä pisteellä. Lancia voitti myös merkkimestaruuden. Huhtikuussa Kankkunen voitti EM-sarjaan kuuluneen Costa Smeraldan rallin Sardiniassa. Joulukuussa hän ajoi Espanjassa Jaraman radalla Mestarien kisan voittoon. Suomessa hän sijoittui Vuoden urheilija -äänestyksessä kolmanneksi.


title: Juha Kankkunen

text: Vuonna 1992 Kankkunen sijoittui Lancialla MM-sarjassa toiseksi kymmenen pistettä Carlos Sainzin takana. Kankkunen voitti vain maaliskuussa ajetun Portugalin rallin mutta sijoittui toiseksi Safari-rallissa, Akropolis-rallissa, Suomen rallissa, Australian rallissa, San Remon rallissa ja Katalonian rallissa sekä kolmanneksi Monte Carlo -rallissa ja RAC-rallissa.


title: Juha Kankkunen

text: Vuodeksi 1993 Juha Kankkunen siirtyi Lancialta ajamaan Toyotaa, kun taas hallitseva mestari Carlos Sainz muutti toiseen suuntaan. Kankkunen voitti kauden aikana Safari-rallin, Argentiinan rallin, Suomen rallin, Australian rallin sekä RAC-rallin ja varmisti neljännen maailmanmestaruutensa jo toiseksi viimeisessä osakilpailussa Kataloniassa, jossa hän kolmannen sijansa ansiosta nousi myös kaikkien aikojen eniten MM-pisteitä keränneeksi kuljettajaksi ohi Markku Alénin. Ruotsin rallissa Kankkunen sijoittui toiseksi. MM-tuloksissa hän oli 31 pistettä edellä Ford-kuljettaja François Delecouria. Toyota voitti tallien maailmanmestaruuden. Urheilutoimittajain Liitto valitsi Kankkusen vuoden 1993 parhaaksi suomalaisurheilijaksi.


title: Juha Kankkunen

text: Vuonna 1994 Kankkunen jatkoi Toyotan tallissa. Hän voitti kauden kymmenestä MM-rallista vain Portugalin rallin, sijoittui Monte Carlo -rallissa, Uuden-Seelannin rallissa ja RAC-rallissa toiseksi sekä oli Akropolis-rallissa kolmas. Safari-ralli päättyi Kankkuselta rajuun ulosajoon kärkipaikalta mutta sekä hän että kartanlukija Nicky Grist selvisivät suuremmitta vammoitta. Suomen rallissa Kankkunen ajoi ulos aivan kotimaisemissaan Lankamaan erikoiskokeella ja menetti siinä niin paljon aikaa, että sijoittui kilpailussa vasta yhdeksänneksi. MM-lopputuloksissa Kankkunen sijoittui kolmanneksi 23 pistettä tallitoverilleen Didier Auriolille hävinneenä. Toyota oli jälleen tallikilpailun ykkönen. Australian ralli ei tällä kertaa kuulunut MM-sarjaan ja siinä Kankkunen ajoi toiseksi Colin McRaen takana.


title: Juha Kankkunen

text: Vuonna 1995 ajettiin vain kahdeksan MM-osakilpailua, ja Kankkunen ajoi Portugalin rallissa toiseksi sekä Monte Carlossa, Uudessa-Seelannissa ja Australiassa kolmanneksi. Suomen rallissa hän keskeytti jo ensimmäisellä erikoiskokeella. Ennen kauden päätösrallia kansainvälinen autoliitto FIA ilmoitti mitätöivänsä Toyota-tallin ja siten myös Kankkusen suoritukset koko kauden ajalta ja asettavansa tallin yhden vuoden kilpailukieltoon sääntöjen vastaisen turboahtimen vuoksi. Kankkusella olisi tuossa vaiheessa vielä ollut mahdollisuus taistella maailmanmestaruudesta. Hänen siihen saakka keräämänsä pisteet olisivat riittäneet MM-tuloksissa kolmanteen sijaan. Maailmanmestaruuden voitti Subaru-kuljettaja Colin McRae.


title: Juha Kankkunen

text: Vuoden 1996 MM-sarjassa Kankkunen ajoi yksityistallin Toyotalla tehdastallin kärsiessä kilpailukieltoaan. Hän ajoi Suomen rallissa toiseksi, Aasian ensimmäisessä MM-osakilpailussa Indonesian rallissa kolmanneksi ja Ruotsin rallissa neljänneksi. MM-tuloksissa hän sijoittui seitsemänneksi.


title: Juha Kankkunen

text: Kaudella 1997 Kankkunen osallistui kahdeksaan MM-osakilpailuun neljästätoista tultuaan kesken kauden Ford-talli M-sportin kuljettajaksi Armin Schwarzin tilalle. Kankkunen ajoi palkintosijoille, toiseksi, ensimmäisen kerran kauden kahdeksannessa kilpailussa Akropolis-rallissa. Hän johti kilpailua mutta joutui tallinsa määräyksestä päästämään Carlos Sainzin ohitseen. Tämän jälkeen Kankkunen ajoi Uudessa-Seelannissa kolmanneksi sekä Suomessa, Indonesiassa ja kauden päättäneessä RAC-rallissa toiseksi. MM-pisteissä hän sijoittui neljänneksi.


title: Juha Kankkunen

text: Vuonna 1998 Kankkunen ajoi edelleen Fordilla. Hän sijoittui toiseksi Monte Carlo -rallissa, Safari-rallissa ja Britannian rallissa sekä kolmanneksi Ruotsin rallissa, Argentiinan rallissa, Akropolis-rallissa ja Suomen rallissa. MM-sarjassa hän sijoittui neljänneksi.


title: Juha Kankkunen

text: Vuonna 1999 Kankkunen voitti Subarulla ajaen vielä kaksi MM-rallia, Argentiinan ja Suomen. Toiseksi hän ajoi Monte Carlo -rallissa, Uuden-Seelannin rallissa ja Britannian rallissa. MM-pisteissä hän sijoittui jälleen neljänneksi.


title: Juha Kankkunen

text: Kaudella 2000 Kankkunen ajoi edelleen Subarulla. Hänen parhaiksi sijoituksikseen MM-ralleissa jäivät Safari-rallin kakkossija sekä Monte Carlo -rallin ja Akropolis-rallin kolmossija. MM-pisteissä hän sijoittui kahdeksanneksi.


title: Juha Kankkunen

text: Kaudella 2001 Kankkunen piti taukoa MM-sarjasta mutta ajoi Hyundailla Suomen rallissa, jossa hyvin mennyt kisa päättyi jarruvikaan. Hyundai tarjosi hänelle sopimusta koko kaudeksi 2002 mutta hän sopi vain seitsemän sorarallin ajamisesta.


title: Juha Kankkunen

text: Kaudella 2002 Kankkunen ajoi vain kerran MM-pisteille, Uuden-Seelannin rallissa viidenneksi. Argentiinan rallissa hän sijoittui seitsemänneksi, Ruotsin rallissa ja Safari-rallissa kahdeksanneksi sekä Britannian rallissa yhdeksänneksi.


title: Juha Kankkunen

text: Uransa jälkeen Kankkunen on kärsinyt alkoholiongelmista, joista hän on avoimesti puhunut.


title: Juha Kankkunen

text: Kankkunen on osakkaana vuonna 2002 perustetussa Juha Kankkunen Driving Academyssa, Kuusamossa toimivassa liukkaan kelin ajokoulussa. Vuonna 2010 FIA:n puheenjohtaja Jean Todt palkkasi Kankkusen konsultiksi työskentelemään Rallin MM-sarjan parissa.


title: Juha Kankkunen

text: Kankkunen osallistui vuoden 2010 Neste Oil Ralliin Ford Focuksella ja sijoittui kahdeksanneksi. Kisan aikana Kankkunen ilmoitti kyseisen rallin jäävän hänen viimeiseksi rallikseen MM-tasolla. Kisan jälkeen Kankkunen palkittiin Abu Dhabi Spirit of the Rally -erikoispalkinnolla, joka jaetaan johtajuudesta, rehtiydestä, kunnioituksesta tai hyvästä joukkuehengestä. Vuonna 2010 Portugalin rallin historic-kulkueessa Kankkunen oli mukana BDA Escortilla ja kartturina oli Nicky Grist.


title: Juha Kankkunen

text: Vuonna 2015 Kankkunen ajoi Valtra T234-traktorilla traktoreiden nopeusennätykseksi 130,165 kilometriä tunnissa.


title: Ohio

text: Ohio [ohaio] on Yhdysvaltain osavaltio. Se sijaitsee Yhdysvaltojen koillisosassa keskilännessä, Eriejärven eteläpuolella. Pinta-alaltaan Ohio on suhteellisen pieni, mutta siellä on noin 11,6 miljoonaa asukasta ja se on sekä väkiluvulla että bruttokansantuotteella mitaten Yhdysvaltojen seitsemänneksi suurin osavaltio. Tärkeimmät luonnonvarat ovat Alleghenyn laakion kivihiili ja maakaasu, ja osavaltion viljavassa länsiosassa kasvatetaan lypsykarjaa, maissia ja soijapapuja.


title: Ohio

text: Osavaltio on saanut nimensä Ohiojoesta, joka kulkee osavaltion etelärajaa pitkin. Joen nimi on peräisin sanasta, joka tarkoittaa irokeesikielissä "isoa vettä".


title: Ohio

text: Ohion pinta-ala on 116 096 km. Se on Yhdysvaltain 35. suurin osavaltio ja yksi pienimmistä osavaltioista Appalakien länsipuolella. Osavaltion keskeinen sijainti ja hyvät kulkuyhteydet Yhdysvaltojen eri osiin ovat olleet tärkeitä sen menestykselle. Ohion etelärajana on Ohiojoen pohjoisranta, tarkasti sanottuna vuoden 1793 matalimman vedenkorkeuden mukaan. Osavaltion rajanaapurit ovat Pennsylvania idässä, Michigan luoteessa, Indiana lännessä, Kentucky etelässä ja Länsi-Virginia kaakossa. Pohjoisessa, Eriejärven takana on Kanadan Ontario.


title: Ohio

text: Suurin osa Ohiosta on tasankoa, joitain jääkauden jättämiä kukkuloita lukuun ottamatta. Luoteisosassa on Great Black Swampin kuivattu suoalue. Alueen joet laskevat pohjoisessa Eriejärven kautta Atlanttiin ja etelässä Ohiojokea ja Mississippiä pitkin Meksikonlahteen.


title: Ohio

text: Ohiossa vallitsee kostea mannerilmasto. Itäosan ylängöillä talvet ovat kylmiä ja kesät lämpimiä. Eteläosassa on lämpimintä, ja kasvukausi kestää siellä keskimäärin 198 päivää, muualla osavaltiossa 150–178 päivää. Yli puolet vuoden sateista saadaan toukokuusta lokakuuhun kestävän kasvukauden aikana. Clevelandissa on vuosittain 127 pakkaspäivää, jolloin vuorokauden alin lämpötila käy nollassa tai alempana. Columbuksessa niitä on 124 ja Cincinnatissa 99. Lunta sataa vuodessa Clevelandissa 143 cm, Columbuksessa 71 cm ja Cincinnatissa 61 cm.


title: Ohio

text: Eriejärven lähellä avoveden vaikutus lumisateeseen on suuri, ja vallitsevien tuulensuuntien takia eniten lunta sataa järven itäpuolella. Neljänkymmenen vuoden jaksolla (1945–1985) keskimääräinen lumimäärä oli siellä 269 cm ja suurin yhden talven kertymä 410 cm. Lumipeite ei kuitenkaan ole yhtä paksu, koska lumi sulaa yleensä pois useita kertoja talvessa. Suurin Chardonin sääasemalla mitattu lumensyvyys samalla ajanjaksolla oli 86 cm joulukuussa 1962.


title: Ohio

text: Cuyahoga Valleyn kansallispuisto on osavaltion ainoa kansallispuisto.


title: Ohio

text: Ohiossa on 21 osavaltionmetsää. Niissä pyritään metsän monipuoliseen käyttöön: puuta korjataan kestävän kehityksen periaatteita noudattaen ja samalla luodaan suojapaikkoja eläimille, suojataan maaperää ja vesistöjä ja ajatellaan myös virkistyskäyttöä. Noin 88 prosenttia metsistä on yksityisessä omistuksessa. Talousmetsissä kasvaa punatammea, valkotammea ja mustajalopähkinää. Ohion kansallispuu ohionhevoskastanja kasvaa yleisenä osavaltion länsiosissa, missä maaperä on vähemmän hapanta, mutta sitä tavataan paikoin muuallakin paitsi aivan koillis- ja kaakkoisosissa.


title: Ohio

text: Ohiossa elää noin 56 luonnonvaraista nisäkäslajia, 200 pesivää lintulajia, 84 lajia tai alalajia matelijoita ja sammakkoeläimiä, 170 kala-, 100 nilviäis- ja 20 äyriäislajia. Nisäkäslajeista uhanalaisia ovat mustakarhu, lumikenkäjänis, "Neotoma magister" -niminen jyrsijä ja koko Yhdysvalloissa harvinainen lepakkolaji indianansiippa ("Myotis sodalis") Muita Ohiossa esiintyviä nisäkkäitä ovat kauriit, opossumit, ketut, haisunäädät, pesukarhut ja murmelit. Kanadanmajava ja villi kalkkuna on palautettu alueelle siirtoistutuksin.


title: Ohio

text: Ohion alueella on merkkejä muinaisista ihmisistä jo ajalta 9000 vuotta eaa. Ensimmäiset löydöt liittyvät Clovis-kulttuuriin. Pohjois-Amerikan arkaaisen kauden loppuvaiheilla Ohiossa vaikutti Glacial Kame -kulttuuri, joka alkoi käydä kauppaa kauempana asuneiden kansojen kanssa.


title: Ohio

text: Niin sanotulla itäisen metsämaan kaudella myös Ohiossa asutus alkoi vakiintua paikalleen. Ensimmäiset maanviljelijät asuivat vielä pienissä yhteisöissä, mutta kauden loppuvaiheilla kylät kasvoivat suuremmiksi ja Adenan kulttuurin ja erityisesti Hopewellin perinteen kaudella alettiin rakentaa suuria hautakumpuja. Myöhäisellä esihistoriallisella kaudella, ennen eurooppalaisten saapumista intiaanit asuivat suurissa kylissä, joita ympäröi usein paaluaita. Ohiosta on löytynyt tuolta ajalta kaksi intiaanien tekemiä kuvakumpua, Serpent Mound ja Alligator Mound. Esihistoriallisen ajan loppuvaiheessa Ohion keski- ja eteläosissa vaikutti Fort Ancientin kulttuuri, luoteisosissa Sanduskyn kulttuuri, koillisosissa Whittleseyn kulttuuri ja itäosissa Monongahelan kulttuuri.


title: Ohio

text: Yhdysvallat liitti Ohion osaksi suurempaa Luoteisterritoriota vuonna 1787. Luoteisterritorio oli Yhdysvaltain ensimmäinen alue, jossa orjuus kiellettiin. Lain myötä Ohio nousi osavaltioksi, kun sen asukasluku ylitti 60 000:n rajan. Ohion liittyminen 17. osavaltiona Yhdysvaltoihin allekirjoitettiin 19. helmikuuta 1803. Columbuksesta tuli virallisesti osavaltion pääkaupunki vuonna 1816.


title: Ohio

text:
Vuoden 1812 sodan aikana Ohiossa käytiin merkittävä Eriejärven meritaistelu, jossa Oliver Hazard Perry sai brittilaivastosta ratkaisevan voiton. Sodan päätyttyä 1815 Uudesta-Englannista alkoi muuttoaalto Yhdysvaltain uusille läntisille alueille. Myös Ohioon muutti paljon uusia asukkaita, ja vuonna 1850 se oli Yhdysvaltain kolmanneksi väkirikkain osavaltio.
Kun talous alkoi kasvaa, osavaltiosta tarvittiin parempia tieyhteyksiä itään. 1820-luvulla aloitettiin National Road -nimisen tien ja kahden suuren kanavan, Ohion ja Erien kanavan ja Miamin ja Erien kanavan rakentaminen.


title: Ohio

text: Ohio jakaantui poliittisesti 1860-luvulla ennen sisällissotaa, kuten koko Yhdysvallat. Pohjoisissa piirikunnissa kannatettiin orjuuden lakkauttamista, mutta eteläisillä piirikunnilla oli läheiset suhteet Ohiojoen toisella puolella oleviin Virginiaan ja Kentuckyyn. Ohiolaiset liittyivät kuitenkin innokkaina Unionin armeijaan, ja osavaltio täytti muutamassa päivässä sille asetetun 13 000 sotilaan kiintiön. Presidentti Lincolnin politiikkaa nousi osavaltiossa kuitenkin vastustamaan Copperhead-liike, joka vaati välitöntä rauhaa Konfederaation kanssa.


title: Ohio

text: Ohion alue säästyi enimmäkseen sotatoimilta, sillä prikaatikenraali John Hunt Morganin johtama hyökkäys oli Konfederaation armeijan ainoa merkittävä sotatoimi Ohiossa. Monet Unionin merkittävimmät kenraalit olivat kotoisin Ohiosta, kuten Ulysses S. Grant, William Tecumseh Sherman ja Philip Sheridan.


title: Ohio

text:
Ensimmäiset Ohion uudisasukkaat olivat maanviljelijöitä, ja teollisuuden ensimmäinen aalto kasvoi maatalouden varaan. Tupakkaa ja elintarvikkeita alettiin jalostaa teollisesti jo varhain, ja maataloudelle alettiin tuottaa työkaluja ja koneita. Vuosien 1850 ja 1880 välillä teollisuustuotannon arvo kasvoi kaksi kertaa suuremmaksi kuin maatalouden, mihin vaikutti sisällissodan luoma kysyntä. Sodan jälkeen teollisuusyritykset kasvoivat varsinkin Suurten järvien läheisyydessä, ja lisää työvoimaa muutti Euroopasta. Ohion pohjoisosissa, Toledossa, Clevelandissa ja Youngstownissa alettiin tuottaa rautaa ja terästä Suurten järvien kautta tuodusta rautamalmista ja Ohiojoen laakson kivihiilestä. Clevelandilainen John D. Rockefeller perusti 1870-luvulla Standard Oilin, josta tuli pian maan johtavia öljy-yhtiöitä, ja Benjamin Goodrichin perustaman B. F. Goodrich Companyn ansiosta Akronista tuli ”maailman kumipääkaupunki”. Teollistumisen myötä myös osavaltion poliittinen valta kasvoi, ja vuosina 1880–1930 Yhdysvaltain presidenteistä kahdeksan oli ohiolaisia.
Maaseudun ja pikkukaupunkien asukkaat pääsivät kasvaviin kaupunkeihin lähijunilla, joita otettiin käyttöön 1800-luvun loppupuolella. Autot veivät kuitenkin lähijunien suosion, ja 1930-luvulle tultaessa suurin osa junayhteyksistä oli lakkautettu.


title: Ohio

text: Ohion poliittinen ilmapiiri muuttui selvästi 1800-luvun lopussa, kun progressivistit vaikuttivat osavaltion hallinnossa. Ohion poliittisia uudistajia olivat muun muassa Tom L. Johnson ja Samuel M. Jones. He pyrkivät parantamaan työväenluokan elinolosuhteita ja ulottamaan palvelut kaikille asukkaille. Monet progressivistit liittyivät Ku Klux Klaniin 1920-luvulla. Järjestö olikin aktiivinen Ohiossa, ja monet korkeat virkamiehet olivat sen jäseniä.


title: Ohio

text: 1930-luvun lama iski pahasti Ohioon, ja vuoteen 1933 mennessä yli 40 prosenttia tehdastyöläisistä ja 67 prosenttia rakennustyöläisistä oli työttöminä. Toledossa jopa 80 prosenttia tehtaiden työntekijöistä menetti työpaikkansa. Monet työttömyyden koettelemat perheet muuttivat maaseudulle voidakseen kasvattaa ruokaa itselleen.


title: Ohio

text: Toisen maailmansodan aikana noin 839 000 ohiolaista palveli Yhdysvaltojen armeijassa. Osavaltiossa oli sotatarvikkeita valmistavia yrityksiä, joiden palvelukseen muutti työvoimaa myös muista osavaltioista. Näin sota piristi jälleen Ohion taloutta laman jälkeen.


title: Ohio

text: Saint Lawrencen vesitien valmistumisen jälkeen 1959 Ohion kaupungeista oli vesiyhteys ulkomaille, ja Eriejärven rantakaupungit kasvoivat. Samaan aikaan kaupungit alkoivat kuitenkin rappeutua, kun keskiluokkaiset perheet muuttivat esikaupunkeihin ja keskusta-alueille jäi asumaan enimmäkseen köyhiä. Koulut ja muut palvelut eivät enää saaneet kaupunkien keskustoissa tarpeeksi tuloja, ja rotujen sekoittumiseen pyrkivä politiikka aiheutti levottomuuksia.


title: Ohio

text: 1960-luvulla Clevelandin lähiöissä oli rotumellakoita, joissa useita ihmisiä sai surmansa. Vuonna 1968 Clevelandista tuli ensimmäinen Yhdysvaltojen suurkaupunki, jonka pormestariksi nousi mustaihoinen, kun Carl Stokes valittiin tehtävään. Kansalaisoikeusliike pyrki saamaan mustia ja valkoisia lapsia samoihin kouluihin, jotta rodut sekoittuisivat.


title: Ohio

text:
Vietnamin sodan vastaiset mielenosoitukset kiihtyivät Richard Nixonin ilmoitettua sodan laajentumisesta Kambodžaan. Kentin osavaltionyliopistossa tapahtui 4. toukokuuta 1970 ampumavälikohtaus, jossa neljä opiskelijaa kuoli ja yhdeksän haavoittui kansalliskaartin sotilaiden avattua tulen heitä kohti. Tapaus herätti maanlaajuisia protesteja, minkä vuoksi sadat yhdysvaltalaiset yliopistot joutuivat sulkemaan ovensa.
Osavaltio joutui pahoihin talousvaikeuksiin 1970-luvun loppupuolella, ja Clevelandin kaupunki hakeutui jopa velkajärjestelyyn. Sen jälkeen monet ohiolaiset yritykset on myyty muualta tulleille sijoittajille, ja osia niiden toiminnasta on siirretty muualle. Teollisuuden rooli työllistäjänä on pienentynyt selvästi. Sen osuus kansantuotteesta on enää noin viidennes, kun taas palvelusektori on kasvanut ja tuottaa yli puolet kansantuotteesta. Palvelusektori ei ole kuitenkaan pystynyt korvaamaan kokonaan teollisuustuotannon katoamista, ja työttömyys on ollut ongelma.


title: Ohio

text: Osavaltion johdossa on kuvernööri. Hänet valitaan neljän vuoden kaudelle, ja sama henkilö voidaan valita korkeintaan kahdelle kaudelle. Vuodesta 2011 Ohion kuvernöörinä on ollut republikaanien John Kasich. Osavaltiolla on ollut 63 kuvernööriä, joista 25 on ollut republikaaneja, 20 demokraatteja, 8 demokraattis-republikaanisen puolueen ja 10 muiden puolueiden edustajia.


title: Ohio

text: Osavaltion lainsäädäntövaltaa käyttää kaksikamarinen osavaltion parlamentti. Ylähuoneessa eli senaatissa on 33 jäsentä ja alahuoneessa eli edustajainhuoneessa 99 jäsentä. Alahuoneen jäsenet valitaan yhden edustajan vaalipiireistä. Vaalikausi on kaksi vuotta, ja sama henkilö voidaan valita korkeintaan neljäksi kaudeksi. Vaaleja pidetään parillisina vuosina. Kolmea alahuoneen vaalipiiriä edustaa yksi senaattori. Vuonna 2013 senaattoreista 23 kuuluu republikaaneihin ja 10 demokraatteihin.


title: Ohio

text: Vuoden 2012 presidentinvaaleissa Barack Obama sai 50,67 % Ohiossa annetuista äänistä ja Mitt Romney 47,69 %. Liittovaltion senaattorinvaalissa demokraattien Sherrod Brown valittiin kaudelle 2013–2019. Hän sai 50,70 % äänistä, kun republikaanien Josh Mandel sai 44,70 % ja riippumaton Scott Rupert alle 5 %. Ohion toinen senaattori on republikaani Rob Portman, jonka kausi päättyy vuonna 2015.


title: Ohio

text: Ohio on jaettu 88 piirikuntaan. Pinta-alaltaan suurin on Ashtabula ja väkiluvultaan Cuyahoga.


title: Ohio

text: Ohio kuuluu niihin osavaltioihin, joissa kuolemanrangaistus on edelleen käytössä. Toukokuuhun 2013 mennessä Ohiossa on teloitettu yhteensä 391 murhasta tuomittua vankia. Teloitukset tehdään myrkkyruiskeella, ja Ohio otti ensimmäisenä käyttöön ns. yhden ruiskeen menetelmän, jonka tarkoituksena on estää virhetilanteissakin teloitettavan hidas tuskallinen tukehtuminen.


title: Ohio

text: Ohion bruttokansantuote vuonna 2010 oli 478 miljardia dollaria. Se oli Yhdysvaltojen osavaltioista seitsemänneksi suurin.


title: Ohio

text:
Vuonna 2013 julkaistujen tilastojen mukaan Ohion suurimmat työnantajat olivat Wal-Mart (49 000 työntekijää), Cleveland Clinic (41 000), Krogerin ruokakauppaketju (39 000) ja ilmavoimien Wright-Pattersonin tukikohta Daytonissa (30 000).
Maatalous on suurin talouden sektori, ja vuonna 2009 se tuotti 98 miljardia dollaria. Osavaltiossa on yli 75 000 maatilaa, joista noin puolella on karjaa. Maatalous tarjoaa töitä lähes miljoonalle ihmiselle, mikä on seitsemäsosa Ohion työpaikoista. Ohiossa tuotettua maitoa, siipikarjaa ja munia myös jalostetaan paikallisesti. Maanviljelyn tärkeimpiä tuotteita ovat maissi ja soijapavut. Osavaltiossa tuotetaan myös monia muita elintarvikkeita, kuten hunajaa, talvivehnää, heinää, tomaatteja, omenoita, sieniä ja vaahterasiirappia. Tomaattituotteiden ja emmental-juuston tuottajana Ohio on suurimpia osavaltioita.
Ohiossa tuotetaan myös viiniä. Lämpötila ja maaperä sopivat viininviljelyyn monilla alueilla, ja vuonna 2006 osavaltion 97 viinitarhassa tuotettiin yli 2 650 000 litraa viiniä. Monet viinitarhat ovat myös matkailuyrityksiä.


title: Ohio

text: Ohio on ollut Yhdysvaltain suurin amerikanravurien kasvattaja, mutta putosi seitsemänneksi vuonna 2011. Kun rahapeliautomaattikasinot sallittiin hevosratojen yhteydessä, hevoskasvatus elpyi ja laajeni kaksinkertaiseksi. Amerikanravureiden kasvatuksella on merkittävä vaikutus Ohion maanviljelyyn.


title: Ohio

text: Hevosurheilu on merkittävä osa Ohion urheiluelämää ja taloutta, ja se työllistää noin 16 000 henkeä joko suoraan tai välillisesti.


title: Ohio

text: Osavaltion itäosissa on louhittu kivihiiltä 1800-luvun alkupuolelta asti. Öljyä ja maakaasua saatiin 1800-luvun lopulla, mutta lähteet ovat ehtyneet. 1960-luvulla löytyi uusia lähteitä, joiden varaan syntyi jalostusteollisuutta, mutta nykyisin jalostukseen käytetään lähinnä tuontiraaka-aineita. Ohiosta louhitaan vuorisuolaa ja teollisuusmineraaleja. Noin 90 % osavaltion energiasta tuotetaan kivihiilellä ja 10 % ydinvoimalla. Ydinvoimalat sijaitsevat Erien rannalla.


title: Ohio

text: Ohiossa on 37 lentoasemaa, joista suurimpia ovat Akron-Cantonin, Cleveland-Hopkinsin, Daytonin ja Port Columbuksen lentoasemat sekä Toledo Express -lentoasema.


title: Ohio

text: Suuri satamia Ohiossa on kaksi: Lorainin satama ja Toledon satama Eriejärven rannalla. Valtiollisella matkustajajunayhtiöllä Amtrakilla on osavaltiossa seitsemän asemaa: Alliance, Bryan, Cincinnati, Cleveland, Elyria, Sandusky ja Toledo.


title: Ohio

text: Kun Ohio liittyi Yhdysvaltojen osavaltioksi, sinne tarvittiin kunnollinen tie. "National Road" rakennettiin kongressin rahoituksella kivestä riittävän vahvaksi kestämään uudisasukkaiden raskaat vankkurit ja postivaunut. Se oli ensimmäinen liittovaltion rahoittama valtatie. Myös ensimmäinen rannikolta rannikolle kulkenut tie, "Lincoln Highway", kulki Ohion läpi, ja Ohion tiilitehtailijat osallistuivat sen rahoittamiseen. Tie syntyi teollisuusyritysten rahoilla ja valmistui vuonna 1913. Nykyisin Ohiossa kulkee 21 Interstate-valtatietä, joista kaksinumeroisia pääteitä ovat I-70, I-71, I-72, I-75, I-76, I-77, I-80 ja I-90.


title: Ohio

text: Vuosien 2010–2012 tietojen mukaan Ohiossa on 11,5 miljoonaa asukasta. Heistä 83,4 % on valkoisia. Yhdysvalloissa on syntynyt 96,1 % ja englantia puhuu kotikielenä 93,5 %. Nämä osuudet ovat suurempia kuin Yhdysvalloissa keskimäärin.


title: Ohio

text: Köyhyysrajan alapuolella elää 14,8 % väestöstä; liittovaltion keskiarvo on 14,3 %. Kotitalouksissa on keskimäärin 2,46 henkilöä, ja kotitalouden mediaanitulot vuosina 2007-2011 olivat 48 071 dollaria. Koko liittovaltion vastaavat luvut ovat 2,6 henkeä ja 52 762 dollaria.


title: Ohio

text: Ohiolaisista suuri osa on kristittyjä: suurimmat ryhmät ovat roomalaiskatoliset, evankeliset protestantit ja muut protestantit. Vuonna 2008 tehdyssä kyselytutkimuksessa 79 % ohiolaisista äänestäjistä sanoi käyvänsä kirkossa ainakin muutamia kertoja vuodessa ja 38 % ainakin kerran viikossa. Ohion itäosassa Berlinin kylän ympäristössä on maailman suurin amissien yhdyskunta, johon kuuluu noin 40 000 jäsentä.


title: Ohio

text: Ohiolaisten elämäntapa edustaa niin hyvin koko Yhdysvaltojen teollistunutta, kaupungistunutta ja sekoittunutta väestöä, että siellä testataan usein uusia ideoita ja tuotteita ja tutkitaan kansakunnan asenteita.


title: Ohio

text: Ohio uudisti koulujärjestelmäänsä vuonna 2010, jolloin oppimistavoitteita korotettiin matematiikassa, englannin kielessä, luonnontieteessä ja yhteiskuntaopissa. Muutosten syynä oli havainto, että 40 prosenttia collegen aloittavista oppilaista ei ollut saanut koulussa riittäviä lähtötasotietoja, ja työnantajien pelko pätevän työvoiman loppumisesta. Uudistukset tulevat vaiheittain voimaan vuoteen 2016 mennessä. Nykyisin Ohion koulujärjestelmä sijoittuu 50 osavaltion joukossa 11. sijalle.


title: Ohio

text: Ohiossa toimii kymmeniä julkisia ja yksityisiä yliopistoja. Vuoden 2013 4IU:n vertailussa parhaiksi arvioitiin seuraavat yliopistot:


title: Ohio

text: Ohion maaston, väestön ja elinkeinojen monimuotoisuus näkyy myös kulttuurissa. Maanviljelyyn, lasinpuhallukseen ja hiilikaivoksiin liittyy omia perinteitään, ja amissit, somalit, arabit ja latinot ovat säilyttäneet omia tapojaan.


title: Ohio

text:
Osavaltion nimikkopuu on ohionhevoskastanja, tunnuseläin valkohäntäpeura, kansallislintu punakardinaali, vihannes tomaatti, juoma tomaattimehu, kukka punainen neilikka ja villikukka isokolmilehti. Hevoskastanja oli aluksi Ohion osavaltionyliopiston urheilujoukkueiden symboli, mutta siitä on tullut koko osavaltion tunnuskuva. Kiiltävien hevoskastanjan hedelmien on ajateltu tuottavan onnea.
Akronin kaupungissa järjestetään vuosittain heinäkuussa mäkiautojen Amerikan mestaruuskilpailu. Vuonna 2013 kisa järjestettiin 76. kerran ja siihen osallistui 430 kilpailijaa.


title: Ohio

text: Ohiolaisiin 1900-luvun kirjailijoihin kuuluvat Sherwood Anderson, Zane Grey, Louis Bromfield, James Thurber ja Nobelin palkinnon saanut Toni Morrison.


title: Ohio

text: Tunnettuja sinfoniaorkestereita ovat Clevelandin orkesteri ja Cincinnatin sinfoniaorkesteri. Cincinnatin sinfoniaorkesteri perustettiin 1895 ja järjestettiin uudelleen 1909 kapellimestari Leopold Stokowskin johdolla. Clevelandin orkesterin maineeseen vaikutti erityisesti George Szell, joka toimi 24 vuoden ajan orkesterin kapellimestarina ja taiteellisena johtajana. Cincinnatin ooppera perustettiin vuonna 1920, ja se on Yhdysvaltain toiseksi vanhin..Clevelandin kaupungissa toiminut DJ Alan Freed teki rock-musiikkia ja termiä ”rock and roll” tunnetuksi suuren yleisön piirissä. Hänen merkittävä työnsä vaikutti siihen, että Rock and Roll Hall of Fame päätettiin sijoittaa Clevelandiin.


title: Ohio

text: Ohion kuvataiteen varhaisin keskus oli Cincinnati, missä toimi nuoria maisema- ja muotokuvamaalareita jo 1840-luvulla. Kaupunkiin perustettiinkin ensimmäinen taidegalleria jo 1854, Cincinnatin taideakatemia 1869 ja Cincinnatin taidemuseo 1886. Tunnetuista yhdysvaltalaisista taidemaalareista kaupungissa vaikuttivat Hudson River -koulukunnan perustaja Thomas Cole ja Columbusissa syntynyt George Bellows. Clevelandin taidemuseo kuuluu Yhdysvaltojen parhaimmistoon.


title: Ohio

text: Yhdysvaltojen ensimmäinen baseballin ammattilaisjoukkue oli Red Stockings Ohion Cincinnatista. Myös amerikkalaisen jalkapallon pääsarjojen juuret ovat Ohiossa: Cantonissa perustettiin 1920 NFL-liigan edeltäjä The American Professional Football Association ja samana vuonna Daytonissa käytiin ottelu, jota pidetään kaikkien aikojen ensimmäisenä NFL-pelinä. Koska Ohiolla on ollut merkittävä asema NFL-liigan kehityksessä, Cantoniin avattiin vuonna 1983 sarjan kunniagalleria Pro Football Hall of Fame.


title: Ohio

text: Monet ohiolaiset urheilujoukkueet ovat menestyneet Pohjois-Amerikan pääsarjoissa:


title: Ohio

text:
Ohiossa on kahdeksan yliopistojalkapallojoukkuetta NCAA:n I-A-divisioonassa. Ohion osavaltionyliopiston joukkue Ohio State Buckeyes football pelaa kotiottelunsa Ohio Stadiumilla, joka tunnetaan myös nimellä Horseshoe. Sinne mahtuu yli 102 000 katsojaa, joten se on Yhdysvaltojen neljänneksi suurin jalkapallokatsomo.
Yksilölajien urheilijoista tunnetuimpia ohiolaisia ovat Jack Nicklaus, joka on maailman menestyneimpiä golfaajia, ja nelinkertainen yleisurheilun olympiavoittaja Jesse Owens.


title: Ohio

text: Ohion kahdeksalla hevosradalla järjestetään Englannintäysiveristen ja quarterhevosten laukkakilpailuita sekä peitsaus- ja ravikilpailuita ympäri vuoden. Laukkaradoista vanhin on vuonna 1923 valmistunut Beulah Park Grove Cityssä. Ohio State Racing Commission valvoo ja säätelee laukka- ja kilpa-ajourheilutoimintaa Ohion alueella ja on sitoutunut suojelemaan, säilyttämään ja edistämään hevosurheilua ja sen lähialoja. Delawaren kaupungissa järjestetään vuosittain Yhdysvaltain tärkein kolmivuotiaiden orien ja ruunien peitsauskilpailu Little Brown Jug.


title: Pohjola (Kalevala)

text: Pohjola (viroksi Põhjala) on itämerensuomalaisissa mytologiossa ja kalevalaisessa runoudessa esiintyvä paikka tai maa, joka sijaitsee pohjoisessa. Yleensä Pohjola on pahan tai vihollisen roolissa. Pohjolaa hallitsee Pohjan akka tai Pohjolan emäntä, eräältä nimeltään Louhi.


title: Pohjola (Kalevala)

text: Kalevalaisen taruston Pohjolaan on ilmeisesti kasautunut käsityksiä Pohjois-Suomesta ja Lapista. Toisaalta Lappi erottuu Kalevalassa eri paikaksi kuin Pohjola. Pohjolalla on myös täysin myyttinen yhteytensä, jossa se on käsitetty pahan alkulähteeksi, ikikylmäksi paikaksi jossain kaukana pohjoisessa. Pohjolasta ovat monissa käsityksissä peräisin taudit ja pakkanen.


title: Pohjola (Kalevala)

text: Pohjolassa oli kalevalaisen runouden mukaan Pohjan-Akan lisäksi muiden muassa Pohjolan isäntä, Pohjan poikia, kuvankauniita Pohjolan tyttäriä. Siellä oli myös vihamielisiä noitia ja loitsijoita ja erilaisia hirviöitä. Pohjolaa lähestyvä näki jo kaukaa kuumottavat eli hohtavat kivikummut ja Pohjolan portit, "pahat veräjät". Pohjolaan matkaavan edessä saattoi olla esteitä ja vartijoita, kuten aita tai muuri, joka ylettyi alhaalla maaemään ja ylhäällä yläisiin taivosiin, tulinen railo, jolle ei näkynyt loppua, tai jättiläiskäärme.


title: Pohjola (Kalevala)

text: Kivikumpujen kuumotusta ja paistavia Pohjolan portteja on arveltu muun muassa pohjanpaloksi eli pohjoistaivaalla näkyviksi revontulikaariksi. Pohjolassa oli myös suuri kartano, jossa juotiin, juhlittiin ja tapeltiin kuten skandinaavien Valhallassa ikään. Kartano kuvataan mittasuhteiltaan suunnattomaksi. Pohjola kykeni varustamaan sotapursia, jotka kantoivat suuria sotajoukkoja.


title: Pohjola (Kalevala)

text: Suomen kansalliseepoksessa Kalevalassa Pohjolasta ryöstettiin Sampo. Laajemmin kalevalaisessa runoudessa Pohjolan ja Sammon yhteydestä on löydettävissä myös toisenlaisia tulkintoja. Eräässä niistä Pohjola sijaitsi Pohjantähden alla, ja Sampo oli Maailmanpylväs, joka kannatteli itsensä ympäri pyörivää taivaankantta. Siitä Sammon toisintonimi Kirjokansi, sekä jauhava toiminta. Maailmanpylvään huippuna oli Pohjantähti. Sammon juuret, jotka Kalevalassa pitivät Sampoa kiinni kivisessä mäessä ja Louhen hallinnassa, pitivat ehkä alun perin maailmanpylvään tukevasti pystyssä. Sampo tarkoittaa erään tulkinnan mukaan sammasta eli pylvästä.


title: Pohjola (Kalevala)

text: Pohjolassa käydään myös kosimassa Pohjolan tyttäriä. Kalevalassa Pohjolan kosioretkille lähtevät Seppo Ilmarinen, seikkailija Lemminkäinen ja tietäjä Väinämöinen. Pohjan Akka vaatii kosijoilta ihmetekoja, mm. Sammon takomisen, kyisen pellon kyntämisen (pellon, jossa on kyykäärmeitä), Hiiden vauhkon hevosen valjastamisen, suomuhauin pyydystämisen, Hiiden hirven kiinnihiihtämisen, ja Tuonelan joutsenen ampumisen. Lopulta, kun kosija saa neidon, häitä, suuria juominkeja ja syöminkejä, vietetään Pohjolan suuressa tuvassa.


title: Pakolainen

text: Pakolainen on henkilö, joka on paennut vieraaseen maahan peläten vainoa syntyperän, uskonnon, mielipiteiden tms. vuoksi.


title: Pakolainen

text: ""Pakolainen on henkilö, "jolla on perusteltua aihetta pelätä joutuvansa kotimaassaan vainon kohteeksi rotunsa, uskontonsa, kansallisuutensa tai mielipiteensä vuoksi tai sen takia, että hän kuuluu tiettyyn yhteiskunnalliseen ryhmään, ja joka oleskelee kotimaansa ulkopuolella ja joka tällaisen uhan vuoksi ei voi tai ei halua palata kyseiseen maahan."" (lähde: Vuoden 1951 sopimus pakolaisten oikeudellisesta asemasta)


title: Pakolainen

text: Kaikki kotimaastaan paenneet eivät ole pakolaisia. Jotta henkilö määriteltäisiin pakolaiseksi, hänelle tulee olla myönnetty turvapaikka jostakin valtiosta. Pakolaisuutta koskee ja sitä määrittelee Geneven pakolaissopimus vuodelta 1951 ja sen pöytäkirja vuodelta 1967.


title: Pakolainen

text: YK:n määritelmän mukaan esimerkiksi sota, nälänhätä tai ympäristökatastrofi eivät ole varsinaisesti pakolaiseksi oikeuttavia syitä. Mutta sen sijaan huoltajan puuttuminen; esimerkiksi orpous tai sotaorpous on. Yleissopimuksen mukaan pakolaista ei voida palauttaa maahan, jossa hänen henkeään tai vapauttaan uhataan.


title: Pakolainen

text: Vuosina 1973–2012 Suomeen saapui 40 742 pakolaista. Vuonna 2015 kiintiöpakolaisia vastaanotettiin 1034, joista suurimmat ryhmät olivat syyrialaiset (638), kongolaiset (151) ja afganistanilaiset (139).


title: Pakolainen

text: Suomeen tuli heti itsenäisyyden alkuaikana vuosina 1917–1922 kymmeniä tuhansia pakolaisia Venäjän vallankumouksen takia. Vuoden 1919 alussa virallisten tilastojen mukaan rekisteröitiin 15 457 venäläistä, mutta todellinen luku oli suurempi, sillä pelkästään Viipurissa rekisteröitiin 11 000 pakolaista. Pakolaisten määrä oli suurimmillaan vuonna 1922, jolloin Suomessa arvioitiin olleen noin 35 000 pakolaista. Pakolaiset olivat pietarinsuomalaisia, inkeriläisiä, itäkarjalaisia, ylhäisiä aatelisia (heidän joukossaan oli myös tsaariperheen lähisukulainen suuriruhtinas Kirill Vladimirovitš Romanov), upseereita ja tehtaanomistajia. Moni pakolainen kotiutui uuteen kotimaahansa suomenvenäläisinä, ja osa jatkoi Suomen kautta muualle Manner-Eurooppaan. Yksi Kronstadtin kapinan johtajista luovutettiin toisen maailmansodan jälkeen Neuvostoliittoon.


title: Pakolainen

text: Maailmansotien välisenä aikana Suomessa oli ulkomaalaisia enemmän kuin Ruotsissa. Kronstadtin kapinan jälkeen maaliskuussa 1921 Kronstadtista tuli jään yli muutamana yönä tuhansia neuvostomatruuseja perheineen. Seuraavana talvena Itä-Karjalan kansannousua seurasi vielä suurempi pakolaisaalto. Jatkosodan lopulla Suomessa oli lähes 100 000 ulkomaalaista, mikä jäi ennätykseksi 1990-luvulle saakka.


title: Pakolainen

text:
Vuosina 1973–1977 Suomeen tuli noin 160–180 pakolaista sotilasvallankaappauksen läpikäyneestä Chilestä. Heistä suurin osa palasi takaisin kotimaahansa Pinochetin hallinnon jälkeen 1990-luvun alussa.
Vuonna 1979 Suomi vastaanotti ensimmäiset sata vietnamilaista kiintiöpakolaista. Vietnamin sodan jälkeen miljoonat, lähinnä kiinalaisperäiset etelävietnamilaiset ja myöhemmin toisen aallon aikana 1980-luvun alussa myös pohjoisvietnamilaiset, joutuivat lähtemään maanpakoon vesitse hatarilla lautoilla. Heistä käytettiin nimitystä "venepakolaiset". Monet joutuivat merellä indonesialaisten ja thaimaalaisten merirosvojen ryöstämiksi ja murhaamiksi. Pelastuneet joutuivat jopa vuosikausiksi pakolaisleireille Thaimaahan, Hongkongiin, Filippiineille ja Malesiaan, koska alkuvaiheen jälkeen oli hyvin vaikeata löytää halukkaita vastaanottajia. Alun sympatiat pakolaisia kohtaan haihtuivat hyvin nopeasti, ja venepakolaiset leimattiin elintasopakolaisiksi.


title: Pakolainen

text: Jugoslavian hajoamissotien aikana myös Suomeen pakeni vainojen keskeltä serbejä, albaaneja ja bosnian muslimeita sekä kroaatteja vuosina 1990–1999.


title: Pakolainen

text: Somalian sisällissota aiheutti 1990-luvulla ison pakolaisaallon. Ensimmäiset somalit saapuivat Suomeen vuonna 1990 poliittisina pakolaisina Neuvostoliiton kautta ja myöhemmin Somaliasta.


title: Pakolainen

text:
Turvapaikanhakijamäärät vaihtelivat 2000-luvun alussa noin 1 500 ja 6 000 hakijan välillä.
Vuonna 2014 turvapaikanhakijoita oli yhteensä noin 3 700, joista 1346 sai myönteisen päätöksen eli oleskeluluvan. Noin 500:lle myönnettiin turvapaikka ja sitä kautta virallinen pakolaisstatus. Noin 500 sai myönteisen päätöksen ”toissijaisen suojelun” vuoksi ja noin 350 ”muulla perustella”. Neljälle myönnettiin oleskelulupa "humanitaarisen suojelun" perusteella.


title: Pakolainen

text: Humanitaarisen suojelun perusteella luvan saaneisiin pätee kielto palauttamisesta vaaralliseen maahan esimerkiksi vakavan ihmisoikeustilanteen vuoksi.


title: Pakolainen

text: Euroopan pakolaiskriisin myötä vuonna 2015 turvapaikanhakijoiden määrä monikertaistui. Suomeen avattiin nopeasti useita vastaanottokeskuksia, ja Maahanmuuttovirasto arvioi syyskuussa, että silloisella tahdilla olisi perustettava kolme uutta vastaanottokeskusta joka viikko jotta maahan tulevat turvapaikanhakijat voidaan majoittaa. Turvapaikanhakijota saapui Suomeen vuoden 2015 aikana yhteensä 32 476, joista 20 485 oli irakilaisia.


title: Pakolainen

text: Kiintiöpakolaisena maahan muuttavalla on jo YK:n pakolaisjärjestö UNHCR:n myöntämä pakolaisasema. Kiintiöpakolaisia vastaanottaa noin 25 maata. Yhdeksän maata, mukaan lukien Suomi, ottavat pakolaisia vuosikiintiön mukaan, kun taas seitsemällä maalla on pakolaisten asutusohjelmia yhteistyössä UNHCR:n kanssa. Muut maat ottavat kiintiöpakolaisia vastaan erityistapausperiaatteella. EU-maista kuusi ottaa vastaan kiintiöpakolaisia.


title: Pakolainen

text: Suomessa eduskunta päättää kiintiöpakolaisten määrästä vuosittain valtion talousarvion hyväksymisen yhteydessä. Vuodesta 2001 kiintiö on ollut 750 pakolaista vuodessa, mutta vuosina 2014-2015 kiintiötä kasvatettiin Syyrian sodan takia 1050 kiintiöpakolaiseen. Sisäministeriö, työ- ja elinkeinoministeriö ja ulkoministeriö valmistelevat valtioneuvostolle esityksen pakolaiskiintiön kohdentamisesta. Lopullisen päätöksen tekee sisäministeriö. UNHCR määrittää eniten apua tarvitsevat ja lähettää ehdotuksensa kiintiöpakolaisista Maahanmuuttovirastolle, joka vastaa pakolaisten valinnasta. Lisäksi valintaan osallistuvat kuntien edustajat, ELY-keskukset ja suojelupoliisi. Viranomaiset haastattelevat pakolaiset näiden oleskelumaassa. Vuosittain otetaan kiireellisissä hätätapauksissa noin sata pakolaista ilman haastattelua UNHCR:n asiakirjojen perusteella. Euroopan pakolaiskriisin myötä Suomen vastaanottamien kiintiöpakolaisten määrä on noussut. Vuonna 2014 kiintiöpakolaisia otettiin vastaan 1030 ja vuonna 2015 1034. Kumpanakin vuotena syyrialaiset olivat suurin pakolaisryhmä.


title: Pakolainen

text: Kiintiöpakolaisia vastaanottavat maat voivat myös hylätä hakemuksia, mikäli perheet kärsivät vakavista lääketieteellisistä ongelmista ja ehkä tarvitsevat kallista hoitoa ja yhteiskunnan tukea tai eivät ehkä kykene kotoutumaan nopeasti . Vaikka monet maat hyväksyvät henkilöitä, joilla on erilaisia vaikeuksia, useimmat vastaanottajamaat suosivat yleensä hyvin koulutettuja pakolaisia, joilla on vahvat sukulais- ja kulttuurisiteet, sekä perheitä, jotka eivät ole hajonneet ja jotka suurella todennäköisyydellä pystyvät sopeutumaan lyhyessä ajassa . Ne voimakkaan suojelun tarpeessa olevat ihmiset, joita UNHCR yrittää sijoittaa uudelleen, eivät aina ole tällaisia perheitä . Turvapaikanhakija sijoitetaan ensimmäiseksi vastaanottokeskukseen .


title: Pakolainen

text: Siirtolaisuus on yleiskäsite, jolla tarkoitetaan kaikkea kansainvälistä liikkuvuutta erittelemättä liikkeellelähdön syitä. Siirtolaisuutta pyritään ohjaamaan sekä kansainvälisin sopimuksin että kansallisella lainsäädännöllä. Keskeisiä siirtolaisuuden hallinnan toimijoita ovat kansainväliset järjestöt kuten Kansainvälinen siirtolaisjärjestö IOM (International Organization for Migration). Se avustaa toimillaan niin valtioita kuin siirtolaisiakin. Järjestö haluaa turvata ihmisen oikeuden vapaaseen liikkuvuuteen olemassa olevat sopimukset ja lait huomioiden. IOM hyväksyy kaikki erilaiset siirtolaisuuden syyt, oli kyseessä sitten taloudelliseen hyötyyn, kansainvälisen suojelun tarpeeseen, perhesiteisiin tai muihin syihin liittyvät vaikuttimet.


title: SETI

text: SETI (englannin sanoista Search for Extra-Terrestrial Intelligence) tarkoittaa älyllisen elämän etsintää Maan ulkopuolelta.


title: SETI

text: 1990-luvun alussa Nasalla oli SETI-hanke, jossa muun muassa Arecibon radioteleskoopilla pyrittiin mittaamaan radiosignaaleja älyllisten viestien löytämiseksi. Tuolloin Yhdysvaltain kongressi ja useimmat avaruustutkijat vastustivat hanketta muun muassa siksi, että se voi viedä tieteellistä uskottavuutta kaikelta Nasan tutkimukselta. Kun 1990-luvun lopussa alettiin havaita toisten tähtien eksoplaneettoja, elämän etsiminen tuli mukaan sekä Nasan että Euroopan avaruusjärjestö ESAn avaruustieteeseen. Seuraavien 20–30 vuoden suunnitelmat eivät kuitenkaan sisällä älyllisen elämän etsintää.


title: SETI

text: SETI on erittäin haastava tehtävä. Linnunrata on halkaisijaltaan noin 180 000 valovuoden mittainen ja sisältää 10 tähteä. Koko taivaan käyminen läpi ei ole käytännöllistä, joten vaihtoehtojen karsimiseksi on tehty joitakin oletuksia.


title: SETI

text: Eräs tällainen hypoteesi on, että Linnunradan eliöistä suurin osa on hiilipohjaisia Maan eliöiden tapaan. Vaikka elämä voi olla mahdollista muillakin yhdisteillä, hiili on epätavallisen tehokas muodostamaan lukuisia eri molekyylejä. On myös loogista olettaa, että elämiseen tarvitaan nestemäistä vettä; divetyoksidi on yleinen molekyyli ja tarjoaa erinomaisen ympäristön monimutkaisempien hiilipohjaisten yhdisteiden muodostumiselle.


title: SETI

text: Kolmannen hypoteesin mukaan kannattaa keskittyä tutkimaan Auringon kaltaisia tähtiä. Jättiläistähtien elinkaari on suhteellisen lyhyt, jolloin älyllinen elämä ei ehdi kehittyä niitä ympäröivillä planeetoilla. Erittäin pienet tähdet säteilevät niin vähän valoa ja lämpöä, että ainoastaan lähikiertolaiset saattaisivat olla sulia. Lisäksi niin lähellä tähteä planeetan pyöriminen "lukittuu", jolloin toinen puoli kärventyy paahteessa ja toinen puoli jää ikijään peittämäksi.


title: SETI

text: Noin kymmenen prosenttia Linnunradan tähdistä on Auringon kaltaisia, ja sadan valovuoden säteellä Maasta sijaitsee noin tuhat tällaista tähteä. Ne ovat hyviä ensisijaisia kohteita signaalien tarkkailua varten.


title: SETI

text: Toistaiseksi eivät suoritetut SETI-kokeet ole löytäneet jälkeäkään tähtienvälisestä viestinnästä. Frank Draken mukaan "tiedämme nyt ainoastaan, että avaruus ei ole täynnä voimakkaita mikroaaltolähettimiä". Drake myös arvioi Linnunradan sivilisaatioiden lukumäärää Draken yhtälöllä.


title: SETI

text: Italialainen fyysikko Enrico Fermi esitti 1950-luvulla, että tähtienvälinen sivilisaatio – jos sellainen olisi olemassa – ei voisi piiloutua tarkkailijoilta.


title: SETI

text: Oletetaan, että tähdet ovat keskimäärin 10 valovuoden etäisyydellä toisistaan, että tähtienvälinen matka voidaan suorittaa nopeudella, joka on 10 % valon nopeudesta, ja että siirtokunnalta kestää 400 vuotta kasvaa tarpeeksi suureksi, jotta se voisi lähettää kaksi uutta siirtokuntaa matkaan. Tällöin siirtokuntien määrä kaksinkertaistuisi joka 500. vuosi ja koko galaksi olisi asutettu viiden miljoonan vuoden kuluttua.


title: SETI

text: Vaikka oletusarvoja muutettaisiin pessimistisemmiksi (korkein matkanopeus 1 % valon nopeudesta, tuhat vuotta kahden siirtokunnan lähettämiseen), koko galaksi olisi silti asutettu 20 miljoonassa vuodessa. Kosmisessa mittakaavassa tämä on erittäin lyhyt ajanjakso.


title: SETI

text: Havaittavien signaalien puuttuminen viittaa siihen, ettei tähtienvälistä sivilisaatiota ole olemassa. Tämä tunnetaan Fermin paradoksina. Vuonna 1977 havaittua "Wow-signaalia" on usein pidetty todisteena Maan ulkopuolisesta älystä, mutta koska signaalia ei ole havaittu uudestaan, sen pohjalta ei voida tehdä kovin mullistavia johtopäätöksiä.


title: SETI

text: OIKEALLA olevien kuvioiden selitykset alkaen ylimmästä: Luvut 1-10 binaarikoodina, Alkuaineiden järjestysluvut, Dna:n sokerit ja emäkset, Dna:n nukleoidit, Dna-molekyylin kaksoiskierre, Ihmisten määrä ja koko, Aurinkokunnan rakenne, Arecibo-teleskooppi ja sen koko. Signaali on lähetetty vuonna 1974.


title: Kelvin

text: Kelvin (yksikön tunnus K) on SI-järjestelmän mukainen lämpötilan mittayksikkö ja yksi SI-järjestelmän perusyksikkö. Kelvinin lämpötila-asteikko on "absoluuttinen asteikko", eli sillä on nollakohta absoluuttisessa nollapisteessä. Kelvin-asteikon arvo on suoraan verrannollinen aineen lämpöliikkeen energian odotusarvoon, minkä vuoksi se on tieteessä ja tekniikassa tärkeimmän asteikon asemassa. Kelvin-asteikon asteväli on sama kuin Celsius-asteikolla, eli 1 K = 1 °C. Asteikon esitteli William Thomson eli lordi Kelvin vuonna 1848.


title: Kelvin

text: Kelvin on nykyisen määritelmänsä mukaan 1/273,16-osa termodynaamisesta lämpötilasta puhtaan veden kolmoispisteessä.


title: Kelvin

text: Vuoden 2005 lisäyksen mukaan puhdas vesi on tislattua vettä, jossa veden alkuaineet vety ja happi täyttävät isotooppien suhteen seuraavan seossuhteen: Vedyssä tulee esiintyä isotooppia H 0,00015576 mol jokaista moolia H kohti. Happea tulee esiintyä isotooppia O 0,0003799 mol jokaista moolia O kohti ja isotooppia O 0,0020052 mol jokaista moolia O kohti.


title: Kelvin

text: Määritelmästä seuraa se, että veden kolmoispisteen lämpötila on kelvineinä tasan 273,16 K, joka on noin 0,01 °C.


title: Kelvin

text:
Mitatun lämpötilan "T" ja veden jäätymispisteen lämpötilan "T" erotusta kutsutaan celsiuslämpötilaksi "t",
ja sen yksikkönä käytetään celsiusastetta. Celsiusaste on siten virallinen lämpötilayksikkö, jota käytetään kelvinin rinnalla. Celsius on tämän tulkinnan mukaan kelvinin erityisnimi. Celsius-asteikossa käytetään kuitenkin positiivisia ja negatiivisia arvoja, koska se on suhteellinen lämpötila-asteikko, toisin kuin absoluuttinen Kelvin-asteikko.


title: Kelvin

text:
Koska kolmoispisteen lämpötila "T" on 273,16 K ja "t" 0,01 °C, veden jäätymispiste "T" on 273,15 K, eli "t" = 0 °C. Koska asteikkoväli Kelvin- ja Celsius-asteikoissa on sama, voidaan muunnokset näiden välillä tehdä lisäämällä tai vähentämällä luku 273,15. Celsiusasteet muutetaan kelvineiksi
ja kelvinit celsiusasteiksi


title: Kelvin

text: Koska kelvin-asteikko on sama astevälinsä suhteen kuin Celsius-asteikko, voidaan sanoa kelvinin korvanneen osittain sen tieteellisissä mittauksissa. Sen sijaan on ollut olemassa toinenkin absoluuttinen eli termodynaaminen lämpötila-asteikko. Se oli Rankine-asteikko, jonka asteväli oli Fahrenheit-asteikon asteen suuruinen. Tätä käytettiin vielä 1900-luvulla Yhdysvalloissa, mutta sitä ei enää suositella käytettäväksi.


title: Kelvin

text: Kelvin-asteikon nimi juontaa juurensa brittiläisen fyysikon William Thomsonin aatelisnimestä Kelvin, joten yksikön nimi kirjoitetaan erotukseksi pienellä alkukirjaimella "kelvin". Yksikön tunnus sen sijaan kirjoitetaan isolla kirjaimella "K". Celsius-yksikön nimi kirjoitetaan kuitenkin isolla alkukirjaimella, "Celsius-yksikkö" ja "Celsius-asteikko" kuten myös yksikön tunnus "°C". Astetta merkitsevä ympyrä kuuluu vuoden 1968 suosituksen jälkeen lisätä vain Celsius-yksikköön.


title: Kelvin

text: Kelvinin symboli on tavallinen iso K-kirjain, myös Unicode-merkistössä. Unicodessa on tosin olemassa niin sanottu yhteensopivuusmerkki U+212A (KELVIN SIGN), mutta se on tarkoitettu ainoastaan teknisiin erityistarkoituksiin merkistönmuunnoksissa.


title: Kelvin

text: Kelvinistä käytetään myös SI-järjestelmän mukaisia kerrannaisyksiköitä. Matalien lämpötilojen fysiikassa puhutaan yleisesti milli-, mikro-, nano- ja pikokelvineistä ja plasmafysiikassa megakelvineistä. Esimerkiksi Teknillisen korkeakoulun kylmälaboratorio saavutti vuonna 1999 kiinteiden aineiden kylmyysennätyksen, joka on 100 pikokelviniä eli 100 pK.


title: Kelvin

text: Lämpötila-asteikon esitteli William Thomson, eli lordi Kelvin vuonna 1848. Hän käytti kaasulämpömittaria, jonka täyteaineen (ilman) lämpölaajenemista hän tutki. Kaasun tilavuudet hän kirjasi ylös celsiusasteiden funktiona. Kelvin oletti, että tilavuuden muutokset ja lämpötilaerot seuraavat toisiaan suoraan verrannollisesti, ja laski tämän perusteella kaasun nollatilavuudelle arvon −273 °C, aivan kuten teki myös Gay-Lussac. Tämä oli käänteisluku kaasun lämpölaajenemiskertoimelle celsiusasteen lämmönnousulle.


title: Kelvin

text: Kelvinin määritelmäksi määrättiin vuonna 1954 kymmenennessä yleisessä paino- ja mittakonferenssissa (10th Conférence Générale des Poids et Mesures, CGPM) veden jäätymispisteen sijasta tarkempi veden kolmoispiste, joka asetetaan tarkasti lukemalle 273,16 K. Veden jäätymispiste 0 °C on tästä lähtien 0,01 astetta alempi lämpötila kuin kolmoispiste.


title: Kelvin

text: Kelvinin tunnuksesta °K jätettiin vuonna 1968 pois astemerkki. Siitä lähtien yksikkönä on käytetty vain merkkiä K. Samassa yhteydessä sallittiin myös celsiusasteiden käyttö kelvinin rinnalla kaikissa yhteyksissä.


title: Kelvin

text: CIPM ehdotti 2005 mittatarkkuuden kasvaessa, että kelvin määriteltäisiin sellaisesta vedestä, jonka isotooppisuhteet ovat jakaantuneet nykyään voimassa olevalla tavalla.


title: Kelvin

text: Vuoden 2007 kansainvälisessä mitta- ja painokonferenssissa on käsitelty ehdotusta kelvinin määrittelemiseksi uudestaan Boltzmannin vakion avulla. Tällöin mainittu vakio saisi tarkkaan määritellyn arvon 1,3806505 · 10 joulea kelviniä kohti.


title: Kelvin

text: Kelviniä on käytetty eräissä johdannaisyksiköissä:


title: Washington (DC)

text: Washington, virallisesti District of Columbia, on Yhdysvaltain pääkaupunki. Kaupunki ei kuulu mihinkään osavaltioon, vaan se muodostaa suoraan Yhdysvaltain kongressin alaisuuteen kuuluvan ja Amerikan löytäjän Kristoffer Kolumbuksen mukaan nimetyn Columbian liittopiirin (), jolla on rajoitettu itsehallinto. Historiallisista syistä kaupungista käytetään yleisesti nimeä Washington, jonka perään usein liitetään liittopiiriä ilmoittava lyhenne DC erottamaan se Washingtonin osavaltiosta maan länsirannikolla ja lukuisista samannimisistä paikkakunnista eri osavaltioissa.


title: Washington (DC)

text: Washington sijaitsee Potomacjoen varrella Yhdysvaltain itärannikolla. Washingtonia rajaa lounaassa Virginian osavaltio ja muissa suunnissa Marylandin osavaltio. Kaupungin arvioitu väkiluku vuonna 2014 oli 658 893. Laajempi Washingtonin suurkaupunkialue, joka ulottuu myös Baltimoreen ja Virginian pohjoisosaan, on noin 9,5 miljoonalla asukkaallaan Yhdysvaltain neljänneksi suurin suurkaupunkialue.


title: Washington (DC)

text: Yhdysvaltain liittovaltion kaikkien kolmen valtiomahdin keskukset sijaitsevat Washingtonissa. Kaupungissa on 174 ulkomaiden suurlähetystöä, sekä Maailmanpankin, Kansainvälisen valuuttarahaston (IMF), Amerikan valtioiden järjestön (OAS), Amerikan kehityspankin (IDB), ja Amerikan terveysjärjestön (PAHO) päämajat. Washingtonissa ovat myös monen ammatti- ja etujärjestön keskustoimistot.


title: Washington (DC)

text: Washingtonia johtavat pormestari ja 13-henkinen kaupunginvaltuusto. Yhdysvaltain kongressilla on kuitenkin ylin päätäntävalta kaupungissa, ja se voi kumota paikallisia lakeja. Tämän johdosta hallintopiirin asukkailla on rajoitetumpi itsehallinto kuin osavaltioiden asukkailla. Hallintopiiriä edustaa kongressissa äänivallaton edustaja, mutta sillä ei ole omaa senaattoria. Washingtonin asukkaat eivät voineet äänestää Yhdysvaltain presidentinvaaleissa ennen 1961 tehtyä perustuslain muutosta.


title: Washington (DC)

text: Washington perustettiin vuonna 1790 varta vasten Yhdysvaltain hallinnolliseksi pääkaupungiksi. Nimensä se sai maan ensimmäisen presidentin George Washingtonin mukaan. Vuonna 1800 maan hallitus siirtyi Philadelphiasta Washingtoniin.


title: Washington (DC)

text: Columbian liittopiirin alue lohkaistiin Marylandin ja Virginian osavaltioista. Se on ollut vuodesta 1801 Yhdysvaltain kongressin alaisuudessa. Varta vasten rakennetun Washingtonin kaupungin lisäksi alueella oli jo ennestään Georgetownin ja Alexandrian kaupungit. Kaupunkien ulkopuoliset liittopiiriin kuuluneet alueet muodostivat Washingtonin ja Alexandrian piirikunnat.


title: Washington (DC)

text: Vuonna 1814 brittijoukot polttivat Washingtonin kaupungin. Alexandrian kaupunki ja piirikunta Potomacin länsirannalla, jossa sijaitsevat Arlingtonin sotilashautausmaa ja Pentagon, palautettiin Virginialle vuonna 1847. Vuonna 1871 Washingtonin ja Georgetownin kaupungit ja Washingtonin piirikunta yhdistettiin yhden kunnallishallintoviranomaisen alle, jonka nimeksi tuli District of Columbia.


title: Washington (DC)

text: Yhdysvaltain tilastokeskuksen United States Census Bureaun mukaan kaupungin pinta-ala on 177,0 km², josta maata on 159,0 km² ja vettä 18,0 km². Vesistöjen osuus on 10,16 %. Kaupungin pinta-ala oli alkuaan 100 neliömailia (266 km²), kunnes osa lähinnä sen lounaisneljänneksestä irtaantui kaupungista vuonna 1846 ja palautui osaksi Virginian osavaltiota. Nykyinen Washingtonin kaupunki koostuu ainoastaan Marylandin luovuttamista alueista. Washingtonia ympäröi Maryland kaakossa, koillisessa ja luoteessa, ja Virginia lounaassa. Kaupungin alueella virtaa kolme jokea: Potomacjoki sekä siihen laskevat Anacostiajoki ja Rock Creek. National Mall -puistoalueen poikki aiemmin virrannut Tiber Creek -joki ohjattiin maanalaiseen uomaan 1870-luvulla.


title: Washington (DC)

text: Ennen kaupungin perustamista Washingtonin alueella oli lähinnä maatiloja ja puustoisia kukkuloita, sekä vesistöjen varrella kosteikkoja. Washingtonin alueen korkein kohta on Point Reno (125 m merenpinnasta) Tenleytownin kaupunginosassa sijaitsevassa Fort Reno Park -puistossa. Alin kohta on Potomacjoki, joka on likimain merenpinnan tasossa.


title: Washington (DC)

text: Washingtonin asukasluku on 601 723 (2010). Kaupungin suurimpia väestöryhmiä ovat mustat (noin 50,7 % väestöstä) ja valkoiset (noin 38,7 %). Aasialaisia kaupungin väestöstä on noin 3,5 % ja Amerikan alkuperäiskansoja 0,3 %. Vuonna 2010 kaupungissa oli yhteensä 266 707 kotitaloutta, joista noin 42,3 % oli perheitä. Washingtonin asukkaiden mediaani-ikä oli vuonna 2010 33,8 vuotta. Kaupungin väestöstä noin 11,4 % oli tuolloin yli 65-vuotiaita.


title: Washington (DC)

text: Washingtonin asemakaava muodostuu suorakulmaisesta katuverkosta, jota leikkaavat viistot, eri osavaltioiden mukaan nimetyt puistokadut eli "Avenuet". Kaupungin huomattavin rakennus on uusklassinen, kupolikattoinen kongressitalo Capitol (1793–1851), jossa kokoontuvat USA:n senaatti ja edustajainhuone. Capitolin ympäristössä on useita huomattavia hallintorakennuksia kuten Korkeimman oikeuden talo ja Kongressin kirjasto (Yhdysvaltain kansalliskirjasto). Kaupungin pääkatu Pennsylvania Avenue yhdistää sen Yhdysvaltain presidentin virka-asuntoon Valkoiseen taloon (1792–1800). Capitolin edestä alkaa leveä puisto National Mall], jonka keskellä, Capitolin ja Valkoisen talon leikkauskohdassa on 170 metrin korkuinen George Washingtonin muisto-obeliski. Kauempana puistossa Potomac-joen rannalla ovat Thomas Jeffersonin ja Abraham Lincolnin näyttävät muistomerkit. Potomac-joen toisella puolella Virginian puolella on Arlingtonin sotilashautausmaa ja puolustusministeriön viisikulmainen rakennus Pentagon. Kaupungissa on lisäksi vuonna 1976 avattu metro.


title: Washington (DC)

text: Washington on suosittu matkailukohde siellä olevien lukuisten historiallisten muistomerkkien, museoiden ja urheilujoukkueiden takia.


title: Washington (DC)

text: Liittovaltion monien toimielinten keskukset ovat pääkaupungissa. Myös useiden kansainvälisten järjestöjen kuten Maailmanpankin, Kansainvälisen valuuttarahaston (IMF) ja Amerikan valtioiden järjestön (OAS) päämaja on siellä. Tämän vuoksi kaupunki on suosittu myös mielenosoitusten järjestämispaikkana.


title: Washington (DC)

text: Yhdysvaltain kongressilla on korkein valta Washingtonin hallinnossa. Kaupungista valitaan kongressin edustajainhuoneeseen yksi delegaatti, jolla ei kuitenkaan ole äänioikeutta, toisin kuin osavaltioiden edustajilla. Alun perin kaupungin asukkailla ei ollut äänioikeutta presidentinvaaleissa ja kaupunki sai vaaleilla valitun pormestarin ja kaupunginvaltuuston vasta 1970-luvulla. Äänioikeutettujen edustajien puute kongressissa on herättänyt vastustusta Washingtonissa.


title: Washington (DC)

text: Washington ei juurikaan kärsi lamakausista kuten maan muut kaupungit, sillä siellä on paljon julkisen vallan toimintoja, jotka jatkuvat myös laman aikana.


title: Washington (DC)

text: Washingtonin metro palvelee kaupunkia ja sen lähialueita. Metrojärjestelmän ensimmäinen osa avattiin vuonna 1976, nykyään verkosto on noin 170 kilometrin pituinen ja sisältää viisi linjaa sekä 86 metroasemaa. Ronald Reaganin kansallinen lentoasema ja Dullesin kansainvälinen lentoasema palvelevat alueen lentoliikennettä.


title: Washington (DC)

text: Uskontokuntien prosentuaalinen osuus asukkaista (2014):


title: Laktaasi

text: Laktaasi on laktoosia eli maitosokeria pilkkova entsyymi. Suomalaisessa väestössä on tavallista, että laktaasin tuotanto ohutsuolessa jatkuu imeväisiän jälkeenkin, mutta noin joka kuudennella suomalaisella laktaasin tuotanto lakkaa imetyksen jälkeen. Laktaasin tuotanto saattaa vähetä myös vanhuuden myötä.


title: Laktaasi

text: Laktoosi-intoleranssi on tila, jossa henkilö ei tuota laktaasia, vaan laktoosia sisältävien tuotteiden nauttiminen aiheuttaa mm. ripulia tai lievempänä ilmavaivoja ja vatsakipuja. Nykyisin on saatavilla laktaasivalmisteita, joita käyttämällä laktoosi-intolerantit henkilöt voivat välttää laktoosia sisältävien tuotteiden aiheuttamia oireita.


title: Laktaasi

text: Laktaasin entsyymikoodi on EC 3.2.1.23.


title: Laktoosi-intoleranssi

text: Laktoosi-intoleranssi on perinnöllinen oireyhtymä, jossa laktoosia eli maitosokeria sisältävät ruoka-aineet, tärkeimpänä maito ja maitotuotteet, aiheuttavat ruoansulatuskanavan oireita, kuten ilmavaivoja, turvotusta ja vatsakipuja. Sen aiheuttaa laktoosia glukoosiksi ja galaktoosiksi pilkkovan laktaasientsyymin vähyys tai puute ohutsuolessa (ks. hypolaktasia).


title: Laktoosi-intoleranssi

text: Laktaasientsyymin väheneminen alkaa imeväisiän jälkeen ja on normaaliin kehitykseen liittyvä ilmiö. Ilmiö on tavallinen myös muilla nisäkkäillä. Jonkinasteinen laktoosi-intoleranssi on suurimmalla osalla maailman väestöä. Niillä alueilla, joilla laktoosi-intolerantteja on vain vähemmistö ihmisistä, se kuitenkin saattaa johtaa samantapaisiin erityisjärjestelyihin kuin ruokavaliota rajoittavat sairaudet.


title: Laktoosi-intoleranssi

text: Laktoosi-intolerantti on henkilö, joka saa oireita nautittuaan maitosokeria. Se on disakkaridi eli muodostunut kahdesta monosakkaridista. Laktaasin tehtävä on katkaista laktoosin muodostavan glukoosin ja galaktoosin välinen sidos.


title: Laktoosi-intoleranssi

text: Arvioiden mukaan 75 % maailman väestöstä on laktoosi-intolerantteja lapsuusiän jälkeen. Laktoosi-intoleranssi vaihtelee maantieteellisesti: Pohjois-Euroopassa laktoosi-intolerantteja on noin 5 % väestöstä, kun taas joissain Aasian ja Afrikan maissa jopa yli 90 %. Suomalaisista aikuisista noin 83 % pystyy käyttämään maitoa ravinnokseen ainakin jossain määrin.


title: Laktoosi-intoleranssi

text: Laktoosi-intoleranssiin liittyy tyypillisesti ruoansulatuskanavan oireita, kuten ilmavaivoja, turvotusta ja vatsakipuja.


title: Laktoosi-intoleranssi

text: Koska laktaasi-entsyymi puuttuu, pääsee laktoosi paksusuoleen asti, jossa se sitoo itseensä paksusuolen aktiivisia molekyylejä, jotka puolestaan sitovat vettä poistuessaan elimistöstä. Muita hypolaktaasian oireita ovat vatsakipu ja ilmavaivat, jotka ovat seurausta paksusuolessa symbioosissa elävien bakteerien muodostamista suolistokaasuista.


title: Laktoosi-intoleranssi

text: Laktaasientsyymin tuotannon jatkumisen ohutsuolessa aiheuttava mutaatio on Suomessa yleisempi kuin vastaava mutatoitumaton geeni, joka ei tuota laktoosia pilkkovaa laktaasia. Tämän mutaation arvellaan kehittyneen kahdella alueella sekä Etelä-Uralilla että Saharan pohjoispuolella. Osa tutkijoista uskoo myös kolmannen vastaavan alueen olemassaoloon Ugandan ja Ruandan välimaastossa.


title: Laktoosi-intoleranssi

text: Akatemiaprofessori Leena Palotie työryhmineen paikansi vuonna 2005 maitotuotteiden siedon aiheuttavan geenimuunnoksen Ural-vuoriston eteläpäähän tai Pohjois-Kaukasiaan. Kyky sietää maitotuotteita johtuu yhdestä geenimuunnoksesta, joka kehittyi ehkä 5 000–12 000 vuotta sitten. Tiedot perustuvat 1 611 geeninäytteeseen, jotka kerättiin 37 eri väestöstä ympäri maailmaa. Tutkijat keskittyivät mutaatioiden määrään sen geenin ympärillä, joka tuottaa maitosokeria pilkkovaa entsyymiä eli laktaasia.


title: Laktoosi-intoleranssi

text: Hypolaktaasia todetaan joko itse tai lääkärin tekemällä laktoosirasitustestillä, jossa testattava nauttii tyhjään vatsaan 50 g annoksen veteen liuotettua laktoosia. Testiannoksen jälkeen seurataan verensokeripitoisuudessa tapahtuvia muutoksia. Ellei veren glukoosipitoisuus nouse, viittaa se hypolaktasiaan eli laktaasientsyymin heikentyneeseen tuotantoon. Hypolaktasiasta aiheutuvia laktoosin imeytymishäiriön oireita kutsutaan kansankielellä laktoosi-intoleranssiksi.


title: Laktoosi-intoleranssi

text: Hypolaktasiaa tutkitaan nykyään myös geenitestillä. Tällöin vältytään laktoosirasituskokeen aiheuttamilta suolisto-oireilta. Geenitesti paljastaa, onko tutkittavalla genotyyppi, joka aiheuttaa laktaasientsyymin muodostumisen pysähtymisen kouluiässä. Geenitesti soveltuu kuitenkin lapsille huonosti, sillä se osoittaa vain sen, onko lapsella perinnöllinen taipumus laktaasiaktiivisuuden vähenemiseen. Testi ei selvitä, onko entsyymin väheneminen lapsella jo alkanut. Laktaasientsyymin pitoisuus alenee tavallisesti vasta 5–12 vuoden iässä.


title: Laktoosi-intoleranssi

text:
Vähälaktoosisen ruokavalion toteuttaminen onnistuu valitsemalla vähälaktoosisia (esimerkiksi Hyla, Into) tuotteita, täysin laktoosittomia maitotuotteita tai pysymällä täysin erossa kaikista maitotuotteista. Täysin laktoosittomaan ruokavalioon vähälaktoosiset tuotteet eivät sovi. Vähälaktoosiset sekä laktoosittomat maitotuotteet sisältävät samoja tärkeitä ravintoaineita
kuin tavanomaiset maitotuotteet, muun muassa kalsiumia ja maidon hyvälaatuista proteiinia. Myös soijavalmisteet sopivat, ellei ole melko yleistä soija-allergiaa. Kaurasta ja riisistä valmistetaan myös maitotuotteita vastaavia elintarvikkeita, mutta ne ovat selvästi kalliimpia kuin maidosta valmistetut eivätkä kasviperäisestä raaka-aineesta valmistetut juomat sisällä luonnostaan kalsiumia. Laktoosi-intolerantit sietävät pitkään kypsytettyjä juustoja, koska niissä ei ole laktoosia.


title: Laktoosi-intoleranssi

text:
Laktoosi-intoleranssin oireiden välttämiseksi hypolaktasiasta kärsivät voivat nauttia vaihtoehtoisia laktaasientsyymitabletteja tai -tippoja. Laktoosia hajottavia entsyymejä nautitaan laktoosia sisältävän aterian yhteydessä.
Toinen vaihtoehto on probioottien eli luonnosta eristettyjen laktoosia pilkkovien bakteerien sekoitus. Esimerkiksi prolaktaasi on probioottinen kapseli, joka täytyy ottaa päivittäin. Valmisteiden sisältämät bakteerit pilkkovat laktoosia noin 24 tunnin ajan ennen menehtymistään.


title: Laktoosi-intoleranssi

text: Monet maitovalmisteiden valmistajat tarjoavat tuotteistaan laktoosittomia tai vähälaktoosisia vaihtoehtoja, joista laktoosi on yleensä entsymaattisesti hajotettu etukäteen.


title: Laktoosi-intoleranssi

text: Laktoosi-intoleranssia ei tule sekoittaa maitoallergiaan. Maitoallergia on yliherkkyys maitoproteiinille. Laktoosia pilkkoo entsyymi, mutta kaikki allergiat johtuvat proteiineista.


title: Federal Bureau of Investigation

text: Federal Bureau of Investigation, tunnettu myös lyhenteellä FBI on Yhdysvaltain liittovaltion keskusrikospoliisi, joka tutkii erityisen vakavia ja osavaltioiden rajat ylittäviä rikoksia. Se toimii Yhdysvaltojen oikeusministeriön alaisuudessa.


title: Federal Bureau of Investigation

text: FBI:llä on myös tiedusteluun liittyvä vakoilutehtävä, koska CIA ei saa toimia Yhdysvaltojen alueella vastavakoilun toimialueella. FBI:n tehtävänä on myös ylläpitää kansallista turvallisuutta NSA:n kanssa ja vastata kansallisen erikoisjoukon, HRT:n, koulutuksesta.


title: Federal Bureau of Investigation

text: Liittovaltion syyttäjä Charles Joseph Bonaparte perusti FBI:n alun perin nimellä "Bureau of Investigation" 26. heinäkuuta 1908. Nykyisen nimensä virasto sai vuonna 1935. Alkaessaan toimia J. Edgar Hooverin alaisuudessa vuodesta 1924 alkaen FBI laajeni huomattavasti. Se alkoi vuonna 1932 julkaista tiedotuslehteään "Fugitives Wanted by the Police", jonka nimeksi vuonna 1950 tuli "Ten Most Wanted Fugitives". Viraston tekninen laboratorio perustettiin vuonna 1932 teknistä rikostutkintaa varten. Hoover perusti vuonna 1935 kansallisen akatemian, jossa koulutettiin erikoisagentteja. Hooveria arvosteltiin siitä, että hän käytti huomattavan osan ajastaan poliittisten aktivistien tutkintaan.


title: Federal Bureau of Investigation

text: Toisen maailmansodan aikana FBI vastasi sotilaskarkurien ja kutsuntojen välttelijöiden metsästämisestä sekä tiedustelutiedon keräämisestä. Sodan jälkeen virasto tutki oletettuja ja todellisia kommunistien toimia Yhdysvalloissa. 1950- ja 1960-luvun Cointelpro-operaatioissaan se pyrki vaikeuttamaan kumouksellisten ryhmien toimintaa.


title: Federal Bureau of Investigation

text: FBI:n tutkintatoimivalta laajeni huomattavasti kansalaisoikeuslakien tultua voimaan vuonna 1964. Myös uudet rahankiristys- ja uhkapelilait lisäsivät lisäsivät viraston tutkintatoimintaa. FBI perusti vuonna 1967 kansallisen rikostietokeskuksen, joka koordinoi ja avustaa paikallisia, osavaltion ja liittovaltion lainvalvontaviranomaisia.


title: Federal Bureau of Investigation

text: FBI uudisti salaisten agenttien ja muiden virkamiestensä valinta- ja koulutusohjelmansa 1970-luvulla. Se myös laati ohjeiston varmistamaan, että sen tutkimukset eivät loukkaisi Yhdysvaltain kansalaisten perustuslaillisia oikeuksia. 1980-luvulla FBI keskittyi erityisesti kansainväliseen huumekauppaan ja valkokaulusrikollisuuteen. 1990-luvulta alkaen se on tutkinut myös tietotekniikkarikollisuutta.


title: Federal Bureau of Investigation

text: World Trade Centerin pommi-isku 1993 ja syyskuun 11. päivän iskut vuonna 2001 saivat FBI:n vaihtamaan pääkohteekseen terrorismin torjunnan. Virastolle myönnettiin laajat kansalaisten seurantavaltuudet Patriot Act -lain myötä. Vuonna 2003 FBI perusti tiedusteluviraston, jonka avulla se myös koordinoi yhteistyötään CIA:n kanssa. Vuonna 2006 paljastui, että FBI oli vakoillut Yhdysvalloissa lukuisia poliittisia aktivistiryhmiä. Patriot Actin tilalle tuli vuonna 2015 USA Freedom Act, joka säilytti suuren osan FBI:n valvontaoikeuksista.


title: Federal Bureau of Investigation

text: FBI oli näkyvässä osassa Yhdysvaltain presidentinvaaleissa 2016, kun pääjohtaja James Comey johti demokraattiehdokas Hillary Clintoniin kohdistunutta sähköpostitukintaa. Vaalin jälkeen FBI aloitti tutkinnan siitä, oliko presidentiksi valitun Donald Trumpin vaalikampanjaväki tehnyt yhteistyötä Venäjän viranomaisten kanssa. Presidentti Donald Trump erotti Comeyn toukokuussa 2017. Varajohtaja Andrew McCabe erosi tehtävästään ennenaikaisesti tammikuussa 2018 sen jälkeen kun Trump oli toistuvasti arvostellut häntä puolueellisuudesta Venäjä-tutkinnassa.


title: Federal Bureau of Investigation

text: FBI:n tehtävä on suojella Yhdysvaltain kansaa ja tukea Yhdysvaltain perustuslakia. FBI:n päämäärät ovat:FBI on vastavakoilusta pääasiallisimmin vastaava valtiollinen virasto. Kotimaan turvallisuudessa FBI vastaa tiedustelutiedon vertailusta ja levittämisestä muille valtiollisille virastoille. Se tutkii liittovaltion kansalaisoikeuslakien rikkomuksia, kuten rotusyrjintää työelämässä ja vaaleissa sekä poliisiväkivaltaa. FBI julkaisee vuosittain yhteenvedon Yhdysvaltain rikollisuudesta sekä erillisen raportin viharikoksista. Se kerää todistusaineistoa useimmissa niistä siviilioikeusjutuista, joissa Yhdysvaltain valtio on osapuolena. Se tutkii henkilöt, joita harkitaan arkaluontoisiin paikkoihin liittovaltion hallinnossa. Ulkomailla FBI voi pidättää ihmisiä vain saatuaan kongressilta siihen valtuutuksen ja kyseiseltä maalta luvan.


title: Federal Bureau of Investigation

text: FBI:n motto on "Fidelity, Bravery, Integrity" (”uskollisuus, rohkeus, rehellisyys”).


title: Federal Bureau of Investigation

text: FBI tutkii ja selvitää rikoksia. Tutkinnan ykkösprioriteeti on terrorismin tutkinnassa. FBI:lla on myös päärooli kyberturvallisuuden torjunnassa. Tutkinnan osa-alueet ovat:FBI:n päämaja on J. Edgar Hoover Building maan pääkaupungissa, Washingtonissa. Lisäksi FBI:llä on 56 aluetoimistoa ympäri Yhdysvaltojen tärkeimpiä kaupunkeja, yli 350 pienempää toimistoa sekä yli 60 kansainvälistä toimistoa. FBI:n palveluksessa on vuoden 2018 alussa noin 35 000 henkeä.


title: Federal Bureau of Investigation

text: FBI:n agentit koulutetaan Quanticossa, Virginiassa.


title: Federal Bureau of Investigation

text: FBI julkaisi ensimmäistä kertaa etsityimpien rikollisten listansa vuonna 1950. Idea syntyi erään toimittajan loppuvuodesta 1949 tekemä kysely FBI:lle etsintäkuulutettujen kovimmista nimistä. FBI kertoi toimittajalle kymmenen nimen listan ja lehtijuttu herätti suurta huomiota. J. Edgar Hoover ymmärsi listan julkisuusarvon ja teki siitä osan FBI:n virallista toimintaa 14. maaliskuuta 1950.


title: Federal Bureau of Investigation

text: 60 ensimmäisen vuoden aikana listalla on esiintynyt 494 etsintäkuulutettua ja 94 prosenttia heistä on saatu kiinni. Suoraan yleisövihjeiden perusteella on pidätyksistä tehty 152.


title: Federal Bureau of Investigation

text: Most wanted listat jakaantuvat :FBI tekee yhteistyötä Suomessakin. Vuonna 2012 Yhdysvaltain keskusrikospoliisi FBI tutki Ulvilan surman hätäkeskuspuhelua. Lähin FBI:n toimisto FBI:n sivuston mukaan sijaitsee Kööpenhaminassa, Tanskassa.


title: Tiheys

text: Tiheys on suure/määrä, joka ilmaisee kappaleen massan suhteessa sen tilavuuteen. Sen tunnus on ρ (rhoo). Tietyn lämpötilan ja paineen vallitessa tiheys on kullekin aineelle ominainen vakio.


title: Tiheys

text: Tiheys esitetään muodossa


title: Tiheys

text: missä formula_2 on massa ja formula_3 tilavuus.


title: Tiheys

text: Lämpölaajenemisen vuoksi samankin aineen tiheys riippuu lämpötilasta. Kiinteillä aineilla ja nesteillä lämpölaajeneminen on kuitenkin melko vähäistä, mutta kaasuilla paljon suurempaa, jota paitsi niiden tiheys riippuu myös paineesta. Ideaalikaasun tiheys (ρ) riippuu sen moolimassasta (M), absoluuttisesta lämpötilasta (T) ja paineesta (p) seuraavasti:


Tiheys


title: Tiheys

text: missä R on yleinen kaasuvakio. Todellisten kaasujenkin tiheydet ovat yleensä tätä lähellä, elleivät ne ole lähellä nesteytymistään.


title: Tiheys

text: SI-järjestelmässä tiheyden yksikkö on kg/m³ (kilogramma kuutiometriä kohti). Se on kuitenkin varsin pieni yksikkö, jota yleensä käytetään kaasuille. Käytännössä tavallisempia tiheyden yksikköjä ovat g/cm³ (gramma kuutiosenttimetriä kohti) ja kg/dm³ (kilogramma kuutiodesimetriä kohti eli kilogramma litraa kohti).


title: Tiheys

text: Tavallisesti tiheydellä tarkoitetaan "keskitiheyttä", jolloin oletetaan massan olevaan kauttaaltaan homogeenista.


title: Tiheys

text: Tiheyden yksiköiden suhteet toisiinsa ovat: 1 000 kg/m³ = 1 kg/dm³ = 1 g/cm³


title: Tiheys

text: Tiheyttä kutsutaan joskus ominaispainoksi (lyhenne om.p.). Tällöin se ilmoitetaan usein ilman yksikköä, suhteena veden tiheyteen: esimerkiksi ominaispainolla 2,5 tarkoitetaan tiheyttä 2,5 kg/dm³.


title: Tiheys

text: Veden tiheys on varsin lähellä arvoa 1 kg/dm³. Tämä johtuu siitä, että kilogramma määriteltiin alkujaan yhden vesilitran massaksi.


title: Tiheys

text: Maan päällä vallitsevissa olosuhteissa suurin tiheys on osmiumilla, 22,59 kg/dm³. Kiinteistä aineista pienin tiheys on eräillä orgaanisilla materiaaleilla kuten korkilla (noin 0,2–0,5 kg/dm³) sekä erittäin huokoisilla aerogeeleillä (jopa 0,001–0,002 kg/dm³).


title: Tiheys

text: Kaasujen tiheys on huomattavasti pienempi kuin tyypillisten kiinteiden aineiden. Esimerkiksi ilman tiheys on NTP-tilassa (lämpötila 0 °C, paine 1 013 hPa) 1,293 kg/m³ ja 15 °C:ssa samassa paineessa 1,225 kg/m³. vedyn tiheys NTP:ssä on vain 0,0899 kg/m³.


title: Tiheys

text: Suuren paineen vallitessa aineiden tiheys voi olla paljon suurempikin. Esimerkiksi Auringon keskuksessa tiheys on noin 150 000 kg/m³. Vielä suurempia tiheyksiä esiintyy maailmankaikkeudessa esimerkiksi valkoisissa kääpiöissä kuten Sirius B:ssä (suuruusluokkaa 10 kg/m³) ja neutronitähdissä (jopa 10 kg/m³). Toisaalta tähtienvälisen aineen tiheys on erittäin pieni, eri arvioiden mukaan keskimäärin 10 – 10 kg/m³.


title: Tiheys

text:
Tiheydet on ilmoitettu 20 °C:ssa ja 101,325 kPa:n paineessa.Theodore Gray: Kiehtovat alkuaineet, 1. painos, s. 175–177, WSOYpro Oy 2010.
ISBN 978-951-0-36582-3


title: Hiroshima

text: Hiroshima () on Hiroshiman prefektuurin pääkaupunki Chūgokun alueella Japanissa. Vuonna 2014 Hiroshiman väkiluku oli noin 1,19 miljoonaa ja asukastiheys 1  311 asukasta neliökilometrillä. Kaupungin kokonaispinta-ala on 905,41 km². Hiroshima on Nagasakin rinnalla toinen niistä kahdesta kaupungista, joihin Yhdysvallat pudotti atomipommin toisen maailmansodan aikana.


title: Hiroshima

text: Hiroshima on valittu yhdeksi Japanin virallisista suurkaupungeista.


title: Hiroshima

text: Kaupunki sijaitsee Honshūn saaren lounaisosassa Ōtajoen suistossa, ja joen kuusi haaraa jakavat kaupungin useisiin saariin.


title: Hiroshima

text: Vuoden kuumin kuukausi on elokuu, jolloin päivän ylin lämpötila on yli 30 °C. Tammi- ja helmikuussa vuorokauden alin lämpötila jää lähelle 0 °C. Eniten sataa kesäkuussa, yli 250 mm.


title: Hiroshima

text: Hiroshima perustettiin vuonna 1589. Kaupunkioikeudet se sai 1. huhtikuuta 1889.


title: Hiroshima

text: Räjähdysvoimaltaan 16 kilotonnia TNT:tä vastaava atomipommi, ”Little Boy”, pudotettiin Hiroshimaan 6. elokuuta 1945. B-29 Superfortressista 9 450 metrin korkeudesta pudotettu pommi räjähti 550 metrin korkeudessa kello 8.15 paikallista aikaa aamulla. Arviolta 70 000–100 000 ihmistä sai välittömästi surmansa räjähdyksessä ja yhtä moni loukkaantui. Myöhemmin moni menehtyi ydinlaskeuman ja syövän seurauksena.


title: Hiroshima

text:
Kaupunki jälleenrakennettiin toisen maailmansodan jälkeen. Hiroshima sai lahjoituksena suuren määrän raitiovaunuja. Kaupungissa onkin nykyään Japanin laajamittaisin raitiovaunuverkosto. Vuonna 1949 Japanin parlamentti julisti Hiroshiman Rauhan kaupungiksi kaupungin pormestarin Shinzō Hamain aloitteesta. Kaupungista tuli suosittu rauhaa ja yhteiskunnallisia kysymyksiä käsittelevien konferenssien pitopaikka. Hiroshiman rauhantutkimuslaitos perustettiin vuonna 1998 Hiroshiman yliopiston yhteyteen.
Hiroshiman rauhanmuistomerkki on entinen näyttelyhalli, joka oli ainoa Hiroshiman ydinpommin räjähdyksen hyposentrumin lähellä sijainnut rakennus, ja yksi harvoista rakennuksista koko Hiroshimassa, joka selvisi räjähdyksestä pystyssä. Halli on nykyisin Unescon maailmanperintökohde.


title: Hiroshima

text: Hiroshima on Chūgoku-Shikoku-alueen teollisuuden keskus. Mazda on kaupungin suurin työnantaja. Autojen ja autonosien lisäksi paikallinen teollisuus tuottaa terästä, kumia, laivoja, kemikaaleja ja koneita.


title: Hiroshima

text: Hiroshima jakautuu kahdeksaan suuralueeseen. Niistä asukasluvultaan suurin on Asaminami-ku, pinta-alaltaan vuorostaan Asakita-ku. Kaupungin ydinalueen muodostaa Naka-ku.


title: Zimbabwe

text: Zimbabwen tasavalta eli Zimbabwe on 390 000 neliökilometrin suuruinen noin 13 miljoonan asukkaan sisämaavaltio eteläisessä Afrikassa Sambian, Mosambikin, Etelä-Afrikan ja Botswanan välissä. Zimbabwen pääkaupunki on noin 700 000 asukkaan Harare.